JDT belasah Kedah 6-0

ISKANDAR PUTERI, 10 April- Johor Darul Ta’zim (JDT) meneruskan rentak cemerlang dalam aksi Liga Super 2023 apabila skuad Harimau Selatan mencatat lapan kemenangan berturut-turut dalam saingan liga selepas menundukkan pasukan Kedah Darul Aman, malam tadi.Perlawanan yang berlangsung di Stadium Sultan Ibrahim itu menyaksikan JDT mencatat kemenangan bergaya menewaskan Kedah Darul Aman, 6-0.Babak separuh masa pertama, Kedah beraksi baik dalam tempoh 20 minit pertama perlawanan apabila mengekang asakan serangan tuan rumah sebelum akhirnya bolos pada minit ke-23 melalui jaringan Fernando Forestieri.Pelawat kemudiannya berjaya mengimbangi aksi dan mengekalkan kedudukan 1-0 sehingga tamat separuh masa pertama.Pesta gol JDT bermula pada minit ke-48 melalui tandukan Muhamad Feroz Baharudin, sebelum Oscar Aribas yang berjaya meloloskan diri, menjaringkan gol ke-3 tuan rumah, selang dua minit kemudian.JDT dihadiahkan sepakan penalti pada minit ke-53 yang berjaya disudahkan oleh Bergson Da Silva.

Pemain JDT Arif Aiman Mohd Hanapi menghalang pemain Kedah FC Mohamad Heshamudin Ahmad pada perlawanan Liga Super di Stadium Sultan Ibrahim / FOTO BERNAMA

Pada minit ke-77 permainan, sayap muda JDT Arif Aiman Hanapi pula meledak. Gelecekan Arif Aiman gagal disekat benteng pertahanan Kedah sekali gus jaringannya itu melengkapkan malam gemilang JDT.Menuju empat minit sebelum tamat perlawanan, Leandro Velázquez pula melengkapkan kemenangan bergaya 6-0 JDT melalui jaringan menarik.Keputusan itu menyaksikan JDT terus selesa dengan 24 mata selepas lapan perlawanan manakala Kedah turun ke posisi ketiga, 16 mata.


Penantian 12 tahun berbaloi, BFM berjaya sertai kejohanan antarabangsa

AMPANG, 9 April- Skuad besbol kebangsaan akhirnya berjaya menyertai kejohanan dalam kalender Persekutuan Besbol Asia (BFA), selepas lebih 12 tahun menanti peluang itu.Presiden Persekutuan Besbol Malaysia (BFM), Sazali Husain, menetapkan sasaran tertentu susulan kembalinya nama Malaysia dalam kalender BFA."Walaupun kita boleh dikatakan muka baharu kembali ke persada antarabangsa tetapi untuk pasukan lelaki kita menyasarkan untuk menjadi empat yang terbaik.Sementara itu, pasukan wanita, kita tidak pernah berganjak daripada sasaran awal kita untuk melayakkan diri ke kejohanan piala dunia buat pertama kali,"kata Sazali kepada pemberita selepas Program Kongsikan Senyuman Syawal BFM AEON BIG bersama 50 orang anak-anak Yatim MAIWP.Skuad lelaki dijadual menyertai Kejohanan Piala Asia Timur, Bangkok pada 27 April manakala skuad wanita akan menyertai kejohanan Piala Asia Hong Kong pada 19 Mei.

(Presiden Persekutuan Besbol Malaysia (BFM), Sazali Husain ditemui media di Ampangpada Program Kongsikan Senyuman Syawal BFM AEON BIG)


Industri e-sukan negara disasar terus berkembang

KUALA LUMPUR, 9 April- Industri e-sukan Malaysia semakin berkembang dengan penganjuran kejohanan tempatan kini sudah mencapai tahap antarabangsa.Perkara itu disuarakan, Timbalan Menteri Belia dan Sukan, Adam Adli selepas melihat sendiri penganjuran Liga Profesional Mobile Legends (MPL MY) 2023."Apa yang dapat saya lihat hari ini, persiapan acara ini seakan peringkat antarabangsa. Ini adalah sumber inspirasi daripada acara-acara yang di peringkat global supaya kita nak bagi konsep dan pengalaman itu kepada para peserta di liga Malaysia ini.Kita sangat teruja, kita harap semuanya berjalan lancar," kata Adam Adli kepada pemberita hari ini di ibu negara.MPL yang memasuki edisi ke-11 telahpun bermula pada 10 Mac lepas di Stadium Juara, Bukit Kiara.Edisi lalu, skuad e-sukan Team Haq mencipta sensasi apabila berjaya muncul juara pada penampilan sulungnya dalam perlawanan Grand Final MPL Malaysia musim ke-10, dengan mengejutkan juara bertahan pasukan Todak.

(Timbalan Menteri Belia dan Sukan, Adam Adli meninjau lokasi Liga ProfesionalMobile Legends (MPL MY) 2023 di Bukit Kiara)


Malayan Tigress, Harimau Muda B-17 perlu cipta hasil positif - FAM

KUALA LUMPUR, 9 April- Pasukan bola sepak wanita dan skuad Bawah 17 Tahun (B-17) kebangsaan digesa mempamerkan prestasi terbaik dalam kejohanan Sukan Sea 2023 dan Piala Asia Bawah 17 tahun (B-17).Presiden Persatuan Bolasepak Malaysia (FAM), Datuk Hamidin Mohd Amin berkata ini kerana peluang ini hanya hadir kepada pemain yang terpilih dan istimewa.Justeru, beliau mahu semua pemain membuktikan kemampuan dan mencipta hasil positif dalam kedua-dua kejohanan tersebut.

"Pengalaman beraksi untuk negara ini tidak harus disia-siakan kerana peluang ini hadir kepada pemain-pemain terpilih dan istimewa sahaja. "Saya percaya, tidak kira skuad bola sepak B-17 kebangsaan mahupun skuad bola sepak wanita kebangsaan mampu untuk mencipta kejutan pada saingan Piala Asia B-17 dan Sukan SEA 2023 nanti. "Berikan komitmen serta dedikasi anda disulam dengan doa kepada negara, saya percaya kejayaan pasti akan menjadi milik kita," kata Datuk Haji Hamidin. Skuad lelaki B-17 kendalian Osmera Omaro bakal ke Qatar bagi menjalani latihan di Akademi Aspire sebelum berdepan beberapa aksi persahabatan.Ini sebagai rangka persiapan akhir sebelum menghadapi saingan Piala Asia B-17 di Thailand bermula 15 Jun hingga 2 Julai.Manakala skuad Malayan Tigress kendalian Soleen Al-Zoubi pula bakal menjalani kem latihan pusat di Wisma FAM dari 5 hingga 29 April.


Frank Bernhardt ketua jurulatih Kelantan FC baharu

(Jurulatih baharu Frank Bernhardt/FOTO FB TRW Kelantan FC)

KOTA BHARU, 9 April - Kelantan FC hari ini mengumumkan Frank Bernhardt sebagai ketua jurulatih baharu.Beliau akan menggantikan pengendali dari Korea Selatan, Choi Moon Sik yang direhatkan sebelum aksi berdepan Terengganu, Selasa lalu.Bernhardt sebelum ini dilantik sebagai Pengarah Teknikal The Red Warriors.Kelantan FC dalam kenyataan di Facebook berharap perlantikan ini dapat memacu dan membantu kelab tersebut ke arah lebih baik.Bernhardt memiliki pengalaman sebagai pengendali skuad Bawah 23 (B-23) negara dan UiTM FC.Jurulatih berasal dari Kiel, Jerman itu memiliki sijil kejurulatihan UEFA Pro daripada German Sport University di Cologne, selain pernah menjadi Pengarah Teknikal Estonia FA (2007-2012) dan Azerbaijan FA (2014-2017)Pengendali dari Jerman itu akan memulakan tugas sulungnya bagi aksi Liga Super berdepan Selangor di Stadium Majlis Bandaraya Petaling Jaya, malam ini.

(Frank Bernhardt berasal dari Kiel, Jerman memiliki sijil kejurulatihan UEFA Pro daripada German Sport University di Cologne/FOTO TRW Kelantan FC)


Harimau Malaya berterima kasih kepada JDT, TMJ

(Tunku Mahkota Johor Tunku Ismail Sultan Ibrahim/FOTO FAM)

KUALA LUMPUR, 9 April - Peningkatan prestasi pasukan negara sehingga melonjak tujuh anak tangga dalam kemas kini terbaharu ranking Persekutuan Bolasepak Antarabangsa (FIFA) dipengaruhi antaranya peranan penting tanpa disedari yang dimainkan kelab gergasi tanah air, Johor Darul Ta’zim (JDT).Penolong pengurus skuad kebangsaan, Datuk Kamarul Ariffin Mohd Shahar berkata tidak dinafikan keberhasilan peningkatan prestasi pasukan adalah disebabkan pemilihan dibuat Presiden Persatuan Bolasepak Malaysia (FAM) Datuk Hamidin Mohd Amin dalam melantik Kim Pan Gon sebagai ketua jurulatih skuad negara.Namun di sebalik perubahan positif dibawa Pan Gon, Kamarul Ariffin berkata kualiti dipamerkan skuad Harimau Malaya ketika ini adalah kerana mutu barisan pemain itu sendiri dengan lebih 50 peratus yang mengisi kesebelasan utama sejak akhir ini merupakan pemain JDT.“JDT melahirkan pemain yang baik kerana fasiliti mereka, kerana apa ditekankan TMJ (Tunku Mahkota Johor Tunku Ismail Sultan Ibrahim) di kelab iaitu aspek profesionalisme, padang latihan, pusat latihan dan barisan kejurulatihan, semuanya bertaraf dunia.“Sehinggakan serendah-rendah perkara seperti nutrien pun TMJ tentukan. Jadi semua (peningkatan) ini hasil kerja keras dan ketekunan TMJ, kenyataan ini tidak dapat disangkal,” kata bekas pengurus skuad Bawah 19 Tahun (B-19) kebangsaan itu kepada Bernama, di sini.

(Skuad Harimau Malaya sedang menjalani latihan bola di Stadium Sultan Ibrahim/FOTO FAM)

Malaysia naik tujuh anak tangga daripada kedudukan 145 untuk berada di posisi 138 dalam ranking FIFA yang dikeluarkan bulan ini susulan dua kemenangan ke atas Turkmenistan dan Hong Kong pada aksi persahabatan antarabangsa Tier 1 di Johor, bulan lepas.Mengulas mengenai pengalaman pasukan negara mengadakan kem latihan pusat selama 12 hari di Johor, Kamarul Ariffin berkata berlatih di Pusat Latihan JDT Padang Seri Gelam, Johor Bahru dan bermain dua perlawanan di Stadium Sultan Ibrahim, Iskandar Puteri telah mencipta satu standard yang tinggi.“Tidak pernah dalam karier saya sebagai pengurus dan penolong pengurus skuad kebangsaan merasai fasiliti bertaraf dunia (seperti di Johor),” katanya.Justeru, Kamarul Ariffin berharap peranan dimainkan kelab JDT dalam ‘membekalkan’ pemain bermutu tinggi, selain kesudian TMJ membenarkan pasukan negara berlatih dan beraksi di Johor, dapat diteruskan bagi menjamin perkembangan positif pasukan kebangsaan.“Tanpa TMJ skuad kebangsaan tidak akan mencapai kedudukan ranking ke-138 kerana jasa TMJ membenarkan skuad kebangsaan berlatih 12 hari di Johor dapat memberi lonjakan mata ranking dan TMJ adalah grand design untuk skuad kebangsaan di masa mendatang,” katanya.Grand design merujuk kepada apa-apa jenis rancangan tindakan yang disengajakan dan dalam istilah politik, ia membawa maksud strategi menyeluruh ataupun pelan jangka panjang. - BERNAMA


Harimau Malaya tak jadi lawan Jepun pada September

KUALA LUMPUR, 9 April - Impian peminat tempatan untuk menyaksikan skuad Harimau Malaya berentap dengan Jepun pada jendela perlawanan antarabangsa Persekutuan Bolasepak Antarabangsa (FIFA), September depan tidak kesampaian selepas pasukan nombor satu Asia itu mempunyai komitmen lain.Presiden Persatuan Bolasepak Malaysia (FAM) Datuk Hamidin Mohd Amin, bagaimanapun berkata tiga pasukan lain berminat untuk menguji skuad Harimau Malaya bimbingan Kim Pan Gon dalam tempoh tersebut iaitu Taiwan, China dan Kuwait.Menurut beliau pasukan negara masih berpeluang bertemu skuad Samurai Biru, sekiranya diundi bersama dalam pusingan Kelayakan Piala Dunia 2026/Piala Asia 2027 bermula November ini, selain ketika dalam persediaan terakhir sebelum menghadapi Piala Asia 2023 di Qatar pada Januari 2024.“Kita sepatutnya berjumpa Jepun tetapi mereka ada komitmen dan kita sudah ada pasukan lawan lain, mungkin kemudian kita akan jumpa (dengan Jepun). Pan Gon akan melihat peluang itu selepas November.“Sepatutnya selepas November sudah perlu lawan dengan pasukan lebih besar tetapi ada kemungkinan berjumpa pada Kelayakan Piala Dunia 2026/ Piala Asia 2027, Jepun dan Korea Selatan… atau mungkin Disember sebelum pergi ke Doha,” katanya ketika ditemui baru-baru ini.Pada masa sama, disebabkan faktor lokasi, Hamidin secara peribadi merasakan Taiwan dan China merupakan lawan ideal pasukan negara yang merancang untuk beraksi di luar pada September, namun beliau berkata Pan Gon terlebih dahulu akan membuat pilihan.

Sebelum ini, Hamidin memaklumkan FAM sedang menunggu jawapan berhubung perancangan mengadakan aksi persahabatan antara Malaysia dan Jepun pada jendela perlawanan antarabangsa FIFA pada September.Kali terakhir Malaysia membuat perhitungan menentang Jepun, yang juga juara Piala Asia empat kali, pada aksi persahabatan ialah pada Piala Cabaran Kirin 2004 yang menyaksikan pasukan negara tewas 0-4.Sementara itu, Hamidin berkata pasukan negara merancang untuk berangkat ke Doha 10 hari lebih awal sebelum saingan Piala Asia 2023 membuka tirai bermula 12 Jan hingga 10 Feb bagi melakukan persiapan terakhir.Malaysia mencipta sejarah layak secara merit ke Piala Asia selepas 42 tahun pada Jun tahun lepas.Kali terakhir Malaysia beraksi di Piala Asia adalah pada edisi 2007 ketika menjadi tuan rumah bersama, namun lebih empat dekad gagal layak secara merit sejak edisi 1980 di Kuwait.- BERNAMA


Martial, McTominay ledak gol, MU menang 2-0

MANCHESTER, 8 April- Manchester United semakin hampir untuk kembali ke Liga Juara-Juara musim depan apabila Scott McTominay dan Anthony Martial meledak gol, 2-0 untuk kemenangan menentang Everton, malam ini.Aksi yang berlangsung di Stadium Old Trafford itu menyaksikan anak buah Erik ten Hag naik ke tangga ketiga liga, meninggalkan Tottenham Hotspur ditangga kelima dengan jurang lima mata.Tirai jaringan yang dibuka McTominay pada minit ke-36 nyata meningkatkan moral pasukan sekali gus meletakkan United selesa mendominasi permainan.United sekali lagi hampir menggandakan jaringan, namun sentuhan Wan Bissaka gagal disudahkan selepas sepakan lambung Antony dari luar kotak penalti hanya singgah di tiang gol.Masuk babak kedua, pemain gantian, Anthony Martial membantu pasukan meningkatkan intensiti permainan.Pada minit ke-77, Martial menyudahkan peluang terhidang menerusi hantaran pendek Rashford untuk menggandakan jaringan, gol pertamanya sejak Februari lalu.Kelekaan Seamus Coleman dihukum, apabila gagal menampan bola dengan baik ketika serangan pantas United.Penampilan semula perancang United, Christian Eriksen yang cedera turut mendorong menterjemah taktikal pengendali, ten Hag.Anak buah Sean Dyche kekal di luar zon penyingkiran hanya kerana perbezaan gol dan boleh jatuh ke tiga terbawah sekiranya keputusan lain menentang mereka pada hari Sabtu.Manchester United bakal bertemu Sevilla pada aksi suku akhir Liga Europa pada 14 April dan 21 April depan sebelum bertandang ke Wembley untuk aksi Piala FA pada 23 April menentang Brighton.- AFP


Skuad Bunga Raya muncul naib juara SEA 7S

KUALA LUMPUR, 8 April- Hasrat skuad ragbi tujuh sepasukan (7’s) lelaki kebangsaan untuk merangkul gelaran kejohanan SEA 7S 2023 tidak kesampaian selepas tewas di tangan Taiwan 14-17, pada aksi final di Stadium Nasional di Singapura, pada Sabtu.Namun, pasukan negara yang diberi julukan skuad Bunga Raya memulakan permainan dengan cemerlang apabila Muhammad Azwan Zuwairi Mat Zizi berjaya melakukan try dan melengkapkan conversion  untuk mendahului 7-0 seawal minit ketiga.Tersentak dengan itu, Taiwan tidak mengambil masa lama untuk bangkit menyamakan kedudukan menerusi try dan conversion pada minit keempat sebelum mendahului 12-7 apabila berjaya memperoleh try seminit kemudian.Bersambung babak kedua, permainan bertambah sengit dengan menyaksikan Malaysia kembali di depan 14-12, menerusi try Mohamad Shah Izwan Nordin dan conversion Muhammad Azwan pada minit ke-13.

Bagaimanapun, Taiwan berjaya mencuri lima mata hasil try pada penghujung perlawanan untuk menoktahkan kemenangan 17-14.Kejohanan selama dua hari bermula semalam itu disertai enam pasukan lelaki dan empat pasukan wanita, namun Malaysia hanya menghantar wakil bagi saingan lelaki.Ragbi 7’s tidak dipertandingkan pada Sukan SEA Kemboja 2023 Mei ini, namun berpeluang besar untuk kembali mewarnai temasya sukan dwitahunan itu pada edisi berikutnya iaitu di Thailand pada 2025, Kuala Lumpur (2027) dan Singapura pada 2029. -BERNAMA


MU tagih khidmat Eriksen malam ini

MANCHESTER, 8 April- Manchester United kembali menyenaraikan pemain tengahnya, Christian Eriksen untuk berdepan Everton, malam ini.Ia bakal menjadi kemunculan pertama kalinya selepas dua bulan berehat akibat kecederaan.Perkara itu disahkan pengendali United, Erik ten Hag selepas berpuas hati dengan perkembangannya ketika latihan.Bekas pemain Tottenham dan Inter Milan itu pada awalnya dijangka akan berehat sehingga penghujung April selepas mengalami kecederaan ligamen buku lali pada Januari.Bagaimanapun, Luke Shaw terpaksa diketepikan selepas dikeluarkan akibat kecederaan ketika menentang Brentford.United kembali melakar kemenangan dalam saingan Liga Perdana Inggeris selepas tiga perlawanan, dengan menewaskan Newcastle 2-0 pada hujung minggu lalu.- REUTERS


Pertemuan Hannah-Zii Jia positif

KUALA LUMPUR, 8 April- Menteri Belia dan Sukan, Hannah Yeoh mengadakan pertemuan dengan pemain badminton perseorangan lelaki utama negara, Lee Zii Jia pagi tadi.Pertemuan itu turut disertai Stuart Ramalingam yang juga penyelaras program Road to Gold (RTG) bagi membincangkan penglibatan Zii Jia dalam projek nasional itu.Menerusi laman Facebook rasmi, Hannah memaklumkan bahawa hasil pertemuan tersebut adalah positif.Menurutnya, Zii Jia meluahkan penghragaan apabila disenarai dan menyokong inisiatif RTG."Pemain nombor empat dunia itu juga turut menyuarakan keinginannya untuk meraih pingat emas pertama di Olimpik Paris 2024 untuk negara," menurut kenyataan itu.Tambah Hannah, perbincangan lanjut akan diadakan antara Stuart dengan Zii Jia merangkumi urusan kejurulatihan dan latihan.


Bryan sahkan slot ke Kejohanan renang dunia 2023 Fukuoka

KUALA LUMPUR, 8 April - Perenang muda meningkat naik Bryan Leong mencipta kejutan apabila mengesahkan slot ke Kejohanan Akuatik Dunia 2023 di Fukuoka, Jepun yang dijadual berlangsung pada 14 hingga 30 Julai. Ia selepas perenang berusia 20 tahun itu melepasi syarat kelayakan kategori B yang ditetapkan Persekutuan Renang Antarabangsa (FINA) pada Kejohanan Renang British 2023 dalam acara 100 meter (m) kuak kupu-kupu lelaki di England semalam.Kejohanan yang berlangsung di Pusat Sukan Antarabangsa Ponds Forge itu menyaksikan Bryan merakam masa 53.48 saat (s) sekali gus menduduki tangga ke sembilan acara terbabit. Setiausaha Agung Renang Malaysia (MS) Mae Chen ketika dihubungi Bernama berkata pencapaian diperoleh perenang muda itu merupakan berita gembira buat negara kerana ia membuktikan skuad kebangsaan mampu menampilkan prestasi terbaik tahun ini. "Kami sangat gembira kerana ada lagi atlet yang mampu melayakkan diri ke kejohanan dunia, kita ada lebih kurang dua bulan lagi berbaki sebelum berlangsungnya kejohanan itu. Kami harap ramai lagi atlet yang dapat layakkan diri ke kejohanan dunia ini," katanya. Chen berkata selain Bryan atlet lain yang bakal menggalas cabaran negara ke Fukuoka setakat ini adalah Steve Khiew Hoe Yean, Andrew Goh Zheng Yen dan Phee Jinq En. - BERNAMA

(Perenang muda meningkat naik Bryan Leong/FOTO BERNAMA)


Bayaran tunggakan gaji MUFC akan diselesaikan - Ab Rauf

KUALA SUNGAI BARU, 8 April- Berita baik menanti bekas pemain Melaka United (MUFC) yang masih belum menerima bayaran tunggakan gaji mereka.Ketua Menteri, Datuk Seri Ab Rauf Yusoh berkata, beliau sedang menilai masalah yang sedang dihadapi kelab itu dan berjanji akan menyelesaikannya segera.Pihaknya juga sedang meneliti dari sudut perundangan memandangkan isu tunggakan gaji bekas pemain MUFC bakal dibawa ke mahkamah untuk tindakan lanjut."Saya bukan nak beri jaminan, saya sedang mengkaji, melihat dan meneliti, sudah pastinya saya akan berusaha untuk memulihkan MUFC ini."Saya akan mengambil kesempatan yang ada dan menilai, mengkaji dan melihat untuk memulihkan MUFC yang pastinya MUFC akan kembali beraksi seperti dulu."Saya sedang menunggu dalam bentuk sudut manakah tindakan undang-undang ini akan diambil."Saya akan merujuk kepada penasihat undang-undang sudah pasti azam saya untuk memulihkan MUFC ini, cuma tunggusedikit masa lagi," katanya.

(Ketua Menteri Melaka, Datuk Seri Ab Rauf Yusoh)

Beliau berkata demikian ketika ditemui selepas penyampaian sumbangan Majlis Tautan Kasih 2023 di Universiti Melaka, di sini.Majlis turut dihadiri Yang di-Pertua Negeri, Tun Mohd Ali Mohd Rustam.Mengikut rekod, Persatuan Pemain Bolasepak Profesional Malaysia (PFAM) sebelum ini mendedahkan tunggakan gaji pemain Melaka United berjumlah RM2.3 juta membabitkan tempoh enam bulan iaitu dari Julai hingga Disember tahun lalu.


Lepas sekat Israel FIFA beku dana pembangunan bola sepak Indonesia

(Bulan lalu penunjuk perasaan berarak di ibu kota Jakarta menuntut agar Israel tidak dibenarkan mengambil bahagian/FOTO REUTERS)

JAKARTA, 8 April - Dana pembangunan yang diperuntukkan untuk Persatuan Sepak Bola Seluruh Indonesia (PSSI) dibekukan oleh FIFA selepas negara itu dilucutkan hak sebagai tuan rumah Piala Dunia Bawah 20 tahun.Badan induk bola sepak dunia itu melarang Indonesia mengadakan pertandingan yang bermula pada 20 Mei hingga 11 Jun selepas dua gabenor Bali enggan menerima pasukan Israel.Bulan lalu, penunjuk perasaan berarak di ibu kota Jakarta mengibarkan bendera Indonesia dan Palestin, menuntut agar Israel tidak dibenarkan mengambil bahagian.Penyingkiran kejohanan itu menimbulkan kemarahan dan kekecewaan peminat serta pemain Indonesia.FIFA dalam satu kenyataan berkata badan induk bola sepak dunia itu akan “mengenakan sekatan sementara” ke atas penggunaan dana Fifa Forward terhadap PSSI dan akan mempertimbangkan untuk menarik balik sekatan tersebut selepas meneliti rancangan Indonesia menambah baik bola sepak negara tersebut.Ketua PSSI, Erick Thohir dalam satu kenyataan berkata “sekatan pentadbiran” itu akan memberi kesan kepada keperluan operasi PSSI, bagaimanapun tidak memberikan butiran lanjut, sambil mengulangi arahan agar Presiden Joko Widodo mengubah sukan itu, termasuk mengubah suai lebih 20 stadium.“Indonesia boleh mengelak hukuman berat dibuang daripada bola sepak dunia. Ini lebih seperti kad kuning, bukan kad merah,” katanya. FIFA pernah melarang Indonesia daripada bermain dalam pertandingan antarabangsa pada 2015 kerana campur tangan kerajaan. – REUTERS

(Logo FIFA di luar bangunan terletak di in Zurich, Switzerland/FOTO REUTERS)


Harimau Malaya mampu tembus kelompok 120 terbaik dunia hujung tahun ini - Hamidin

PETALING JAYA, 8 April - Skuad Harimau Malaya yang naik ke posisi 138 dalam kemas kini terbaharu ranking Persekutuan Bolasepak Antarabangsa (FIFA) berpotensi menembusi kelompok 120 pasukan terbaik dunia menjelang hujung tahun ini.Presiden Persatuan Bolasepak Malaysia (FAM) Datuk Hamidin Mohd Amin percaya pasukan negara akan terus mendaki ke kedudukan terbaik jika berjaya meraih keputusan positif dalam keseluruhan enam aksi pada jendela perlawanan antarabangsa FIFA pada Jun, September dan Oktober depan.Hamidin berkata skuad bimbingan Kim Pan Gon juga boleh mengutip lebih banyak mata ranking dalam dua perlawanan aksi kumpulan pusingan Kelayakan Piala Dunia 2026/Piala Asia 2027 yang akan bermula pada November.“Jadi kalau proses ini berjalan sampai November dan kejayaan banyak memihak Malaysia, kita mungkin naik ke tangga 120 lebih, itu memang keinginan kita tetapi kita perlu bekerja keras dan yang penting kita perlu mempertahankan ranking FIFA ini.“Kita tidak boleh kalah berterusan (seperti) yang terjadi sebelum ini, kalau kita lihat bermula hujung tahun 1995 hingga 2010 satu keadaan yang tidak bagus iaitu kita jatuh merudum,” katanya ketika ditemui pada Majlis Berbuka Puasa dan Solat Tarawih FAM 2023 di Wisma FAM, Kelana Jaya di sini semalam.

(Presiden Persatuan Bolasepak Malaysia (FAM) Datuk Hamidin Mohd Amin/FOTO FAM)

Malaysia naik tujuh anak tangga daripada kedudukan 145 untuk berada di posisi 138 dalam ranking FIFA yang dikeluarkan bulan ini susulan dua kemenangan masing-masing ke atas Turkmenistan dan Hong Kong pada aksi persahabatan antarabangsa Tier 1, bulan lepas.Di kedudukan ke-138, skuad Harimau Malaya dipisahkan 63 anak tangga daripada posisi terbaik pernah dicapai iaitu kedudukan ke-75 pada 1993.Mengulas lanjut, Hamidin berkata Pan Gon bersama Pengarah Teknikal FAM Scott O'Donell dan dirinya harus bijak dalam percaturan menentukan pasukan yang akan bermain menentang skuad Harimau Malaya demi mempertahankan ranking dan pada masa sama meningkatkan kualiti pasukan.Menurut beliau, ranking pasukan negara tidak akan terus melonjak sekalipun berjaya menumbangkan pasukan gergasi dunia, selain ia juga tidak mudah jatuh sekiranya mengalami kekalahan.“Kalau kalah sekali, kita mesti kekal menang dua atau tiga perlawanan seterusnya supaya ranking tidak tergugat dan kalau hari ini kita menang dengan Brazil, bukan boleh naik nombor satu. Maknanya kita perlu pertahankan ranking dan meningkat secara pelan-pelan,” katanya.Dalam pada itu, beliau mengesahkan Malaysia akan melayani kunjungan Kepulauan Solomon dan Yaman pada aksi persahabatan antarabangsa Tier 1 Jun ini dengan venue perlawanan hampir pasti di Johor dan Terengganu. - BERNAMA


Olimpik Paris 2024: Malaysia tetap hantar kontinjen

PUTRAJAYA, 8 April - Malaysia tetap akan menghantar kontinjen ke Sukan Olimpik Paris 2024 walaupun beberapa negara dilaporkan mahu memboikot penganjuran temasya sukan terbesar dunia itu.Menteri Belia dan Sukan, Hannah Yeoh berkata keputusan Jawatankuasa Road to Gold (RTG) itu selaras dengan ketetapan Jawatankuasa Olimpik Antarabangsa (IOC) yang tidak mahu sebarang isu politik dibawa ke dalam sukan.Malah, Hannah yang juga pengerusi bersama Jawatankuasa RTG percaya barisan atlet negara yang bakal beraksi pada temasya Olimpik di Paris tetap akan menampilkan prestasi terbaik mereka bagi memburu pingat.

“Saya tak boleh mengulas mengenai negara lain, tetapi seperti saya katakan kita berpegang kepada apa yang telah diputuskan oleh jawatankuasa RTG."Apabila kita menghantar atlet mereka akan memberi yang terbaik kerana mereka layak untuk memenangi pingat mereka," katanya pada sidang media bagi mengumumkan senarai atlet yang dipilih berada dalam program Road to Gold (RTG) di Menara KBS, di sini. Sebelum ini, kira-kira 40 negara termasuk Amerika Syarikat, Jerman dan Australia dilaporkan akan memboikot temasya di Paris sekiranya IOC membenarkan atlet Russia dan Belarus bertanding.


Tiket MotoGP: KBS komited perjuang pengurangan cukai hiburan

SEPANG, 7 April- Kementerian Belia dan Sukan (KBS) komited memperjuangkan pengurangan cukai hiburan sebanyak 25% ke atas harga tiket Kejuaraan Dunia Grand Prix Motosikal (MotoGP) Malaysia, November ini.Menterinya, Hannah Yeoh berkata, selain acara sukan, pihak kementerian juga menerima banyak permintaan bagi pengecualian mahupun pengurangan cukai hiburan untuk acara berkaitan belia.“Sudah semestinya (harga tiket MotoGP mahal) jadi kita akan perjuangkannya (pengurangan cukai hiburan),” katanya kepada pemberita pada Majlis Ihya Ramadan bersama media dan warga Litar Antarabangsa Sepang (SIC) di sini, semalam.Dalam pada itu, Hannah berkata agak mustahil bagi Malaysia untuk mengembalikan semula perlumbaan Formula 1 (F1) memandangkan kos penganjuran yang terlalu tinggi.Beliau berkata sebaliknya, KBS buat masa ini akan mengutamakan pemberian dana kepada SIC termasuk suntikan RM20 juta bagi menaik taraf infrastruktur dalam usaha menarik lebih banyak penganjuran acara tempatan atau antarabangsa. “Kalau mampu memang kita akan buat (perlumbaan F1) tapi memang kita tak mampu sekarang, so kita akan gunakan dana yang kita ada untuk keutamaan lain dahulu,” katanya.Malaysia menganjurkan perlumbaan F1 sejak 1999 sebelum kerajaan memutuskan untuk menamatkannya pada 2017 ekoran penyusutan pulangan yang ketara.

(Menteri Belia dan Sukan (KBS), Hannah Yeoh)

Sementara itu, Ketua Pegawai Eksekutif SIC Azhan Shafriman Hanif memberi jaminan terdapat kelainan dalam penganjuran MotoGP di SIC yang dijadual berlangsung dari 10 hingga 12 November ini.Dalam perkembangan lain, Azhan Shafriman berkata, kerja-kerja penurapan litar di selekoh tujuh sehingga 12 daripada keseluruhan litar sepanjang 5.54 kilometer itu telah mencapai tahap 40%.Beliau yakin kerja-kerja penurapan tersebut dapat disiapkan menjelang minggu terakhir bulan ini sebelum pihaknya dapat menganjurkan Piala Porsche Carrera Asia yang dijadual pada 29 dan 30 April ini.Kali terakhir SIC menaik taraf litar tersebut adalah pada tahun 2016 dan selepas itu tiada sebarang penurapan baharu dilakukan. -BERNAMA


Argentina kembali ungguli ranking pertama FIFA

ANKARA, 7 April - Argentina kembali mengungguli Ranking Dunia Lelaki FIFA buat pertama kali sejak 2017, menurut badan induk bola sepak dunia itu yang mengumumkan kedudukan terkini pada Khamis, lapor Agensi Anadolu.Argentina yang diketuai Lionel Messi memenangi Piala Dunia FIFA 2022 di Qatar pada Disember.Digelar La Albiceleste (The White and Sky Blue), Argentina sebelum ini mendahului ranking FIFA pada Mac 2017.Argentina memperoleh 1,840.93 mata, diikuti Perancis dengan 1,838.45 mata.Brazil berada di tempat ketiga dengan 1,834.21 mata.Kedudukan Dunia FIFA seterusnya akan diterbitkan pada 20 Julai. -BERNAMA-ANADOLU

(Skuad kendalian Lionel Scaloni menewaskan Perancis pada Final Piala Dunia 2022/FOTO REUTERS)


Harimau Malaya melonjak tujuh anak tangga ke-138 dunia

KUALA LUMPUR, 7 April - Skuad Harimau Malaya melonjak tujuh anak tangga dari ranking ke-145 ke ranking ke-138 dunia dalam senarai terbaharu Persekutuan Bolasepak Antarabangsa (FIFA), hari ini.Perkembangan terbaharu menerusi kenyataan di laman sesawang rasmi www.fifa.com itu, menyaksikan skuad kendalian Kim Pan Gon berhasil mengumpul 1,082.13 mata dengan peningkatan 15.53 mata yang berjaya ditambah pada tahun ini.Kenaikan ranking dipengaruhi oleh dua kemenangan yang dilakar skuad negara ke atas Turkmenistan serta Hong Kong pada aksi persahabatan antarabangsa Tier 1 di Stadium Sultan Ibrahim, Johor pada Mac lepas.Perkembangan positif ini meletakkan pasukan kebangsaan setanding dengan beberapa pasukan lain seperti Turkmenistan (137), Saint Kitts and Nevis (139) dan Nicaragua (140).Malaysia mengumpul 1,082.13 mata lebih tinggi berbanding Indonesia di kedudukan 149 (1,046.14 mata) serta Singapura di kedudukan 158 dunia (1,014.04 mata).Sementara itu, tiga negara Asia Tenggara seperti Vietnam, berada di kedudukan 95 dunia (1,229.69 mata), Thailand berada di kedudukan 114 dunia (1,171.88 mata) manakala Filipina di ranking 136 dunia (1,097.67 mata). - BERNAMA


Tak semestinya pemain beraksi di luar negara bagus - TMJ

KUALA LUMPUR, 7 April - Pemilik Kelab Bolasepak Johor Darul Ta'zim (JDT), Tunku Ismail Sultan Ibrahim, berpendapat bahawa tidak tidak semestinya pemain yang berkelana ke luar negara adalah bagus.Tunku Ismail, yang juga Tunku Mahkota Johor (TMJ), berkata terdapat bukti beberapa pemain tempatan yang pernah beraksi di luar negara jelas tidak berupaya memberi impak.Menurutnya, antaranya Titus James yang pernah beraksi di Perancis, Luqman Hakim Shamsudin yang mewakili kelab Iceland, Njardvik dan bekas pemain kelab divisyen tiga Jepun, Azul Claro Numazu iaitu Hadi Fayyadh Abdul Razak.Beliau berkata peminat bola sepak tempatan sebaliknya perlu melihat tahap kualiti liga serta perlawanan di negara pemain tersebut bermain sebelum menyanjungi mereka yang beraksi luar daripada Malaysia.“Saya bagi contoh Titus James dahulu main di France begitu lama apa sumbangan kepada pasukan kebangsaan, sama juga dengan Luqman sekarang kesian juga saya tengok kerana dia adalah pemain baik, sikap baik tetapi kualiti perlawanan, minit atau peluang di Eropah, Korea atau Jepun juga bukan senang.“Jika tengok Hadi Fayyadh, mula-mula pergi Jepun tetapi sekarang main dengan Perak FC.” katanya.“Setakat dapat pengalaman duduk dalam negara sejuk lepas itu balik tiada apa-apa, jadi penyokong perlu realisitik dan nilai benda ini kerana kami dalam industri bola sepak tidak setuju idea main luar negara bagus, itu bagi saya tidak logik,” katanya dalam satu temu bual di Facebook Johor Southern Tigers, pada Khamis.TMJ berkata JDT sangat mementingkan kualiti termasuk perlawanan persahabatan kerana ia dapat memberi pengajaran berguna kepada pemain.“Anda boleh lihat sendiri kualiti perlawanan persahabatan kami ni bukan lawan calang-calang pasukan. Kami lawan Borussia Dortmund, Zenit St Petersburg, Lokomotiv Moscow dan Spartak Moscow di mana pemain-pemain kami boleh belajar,” katanya.

Dalam pada itu, Tunku Ismail berharap agar pemain JDT dapat mengekalkan konsistensi sepanjang musim ini selepas mendahului Liga Super 2023 dengan mengekalkan rekod bersih selepas tujuh perlawanan sejak saingan liga bermula Februari lalu.Katanya, menghantar pasukannya menjalani persiapan pramusim di Dubai, Emiriah Arab Bersatu (UAE) sebelum saingan 2023 bermula merupakan kunci kejayaan Harimau Selatan ketika ini.- BERNAMA


Sukan SEA 2023: Skuad renang mahu perbaiki pencapaian lalu

(Jurulatih Akuatik Renang, Chirs Martin (dua kiri) bergambar bersama atletnya, Jaydan Tan (kiri) , Hii Puong Wei (kanan) dan Pengurus Pasukan, Low Shuan Hua (dua kanan) pada sidang media Kontijen Sukan Sea 2023)

KUALA LUMPUR, 6 April- Skuad renang negara mengharapkan keputusan yang lebih baik pada penyertaan Sukan SEA di Kemboja, Mei ini.Ia bagi memperbaiki pencapaian satu pingat emas pada edisi lalu.Menurut jurulatih skuad renang negara, Chris Martin mereka kini sedang merangka strategi terbaik untuk mencapai keputusan positif di Pusat Akuatik Morodok, Phnom Penh dengan menyenaraikan 18 atlet renang.“Kita telah menetapkan sasaran dan kita akan buat yang terbaik untuk mencapainya. Tahun lepas, kita peroleh lebih kejayaan dalam acara relay berbanding sebelum ini, jadi sesuatu yang baik,” katanya tanpa mendedahkan jumlah sasaran pingat.“Seperti saya katakan, ini sebab kita anjurkan kejohanan di sini dan tiada siapa boleh mengatakan siapa menang. Daripada laporan, kolam renang di Phnom Penh sangat baik, lebih baik berbanding tahun lepas, kita teruja,” katanya dalam sidang media di Majlis Sukan Negara (MSN) hari ini.

(Jurulatih skuad renang negara, Chris Martin)

Pada edisi di Hanoi, Khiew Hoe Yean menjadi satu-satunya pemenang pingat emas acara renang pada temasya dwi tahunan itu menerusi acara 200 meter gaya bebas lelaki, selain meraih empat perak dan dua gangsa.Pencapaian skuad renang negara di Sukan SEA menyaksikan pernah meraih dua emas, dua perak dan tiga gangsa di Filipina pada 2019, 5-3-3 di Kuala Lumpur (2017), 3-4-4 di Singapura (2015), 4-4-4 di Myanmar (2013) dan 5-10-3 di Indonesia (2011).Martin juga berharap barisan atlet renang negara tidak akan mengulangi kesilapan yang menyebabkan kem renang hilang pingat perak dan rekod kebangsaan tidak diiktiraf dalam acara 4x400m gaya bebas lelaki di Hanoi kerana kesalahan ‘false start’.Sementara itu, Jayden Tan, 18, berkata beliau optimis untuk meraih pingat berdasarkan prestasi semasa.“Persediaan saya berjalan lamcar dan berharap dapat lakukan yang terbaik kali ini. Matlamat adalah untuk sentiasa lebih baik dan sudah pasti saya sasarkan pingat, khususnya dalam relay atau satu daripada acara rampaian individu,” katanya.


Frank Lampard, pengurus interim Chelsea

LONDON, 6 April- Pemain legenda Chelsea, Frank Lampard telah bersetuju untuk menggalas tugas sebagai pengurus sementara Chelsea, ketika pemilik kelab, Todd Boehly dan Behdad Eghbali meneruskan pencarian mereka untuk mendapatkan pengganti Graham Potter.Menurut akhbar The Times, Potter dipecat pada Ahad (2 April) selepas rentetan keputusan buruk menyebabkan pasukan itu berada di tangga ke-11 Liga Perdana.Bruno Saltor, yang merupakan sebahagian daripada barisan kejurulatihan yang ditubuhkan di bawah Potter, mengambil alih untuk seri 0-0 ketika berdepan Liverpool di tempat sendiri pada kelmarin.Bekas jurulatih Everton itu dilapor akan kembali ke Stamford Bridge dalam masa terdekat, tempat penuh bersejarah bagi dirinya yang pernah merangkul pelbagai trofi ketika bergelar pemain Les Blues, sebelum memulakan karier sebagai pengendali pada tahun 2019-2021.Pemain berusia 44 tahun itu merupakan penjaring terbanyak sepanjang masa Chelsea dengan 211 gol, dipecat pada Januari 2021 selepas mengendalikan 84 perlawanan.Bekas pemain antarabangsa England itu akan ditugaskan untuk mendapatkan sebanyak mungkin daripada baki musim Chelsea selepas mereka membelanjakan hampir 300 juta pound pada jendela perpindahan Januari.

Tugas berat menanti Lampard apabila Chelsea ketinggalan 14 mata daripada kelompok empat teratas dengan baki sembilan perlawanan untuk mengejar slot kelayakan Liga Juara-Juara musim depan.Harapan mereka untuk memenangi kejuaraan Liga Juara-Juara ketiga kekal hidup, bagaimanapun, dengan perlawanan suku akhir menentang Real Madrid akan berlangsung pada bulan ini.Barisan pengurusan kejurulatihan kini menjadi isu hangat peminat bola sepak, dengan calon seperti Julian Nagelsmann dan Luis Enrique yang dikaitkan dengan tugas itu.Menurut media tempatan, bekas jurulatih Sepanyol dan Barcelona, Luis Enrique telah pergi ke London untuk mengadakan perbincangan dengan pengurusan kelab Chelsea.- REUTERS


Sukan SEA Kemboja: Skuad B-22 hadapi cabaran getir

KUALA LUMPUR, 6 April - Skuad bolasepak Bawah 22 Tahun (B-22) negara bakal menempuh laluan berliku dalam temasya sukan SEA Kemboja yang bakal berlangsung Mei depan.Perkara ini diakui sendiri ketua jurulatihnya, E.Elavarasan selepas Malaysia diundi dalam kumpulan B bersama juara bertahan Vietnam, Thailand, Singapura dan Laos.Namun beliau tetap yakin semua pasukan memiliki potensi yang sama untuk mara ke separuh akhir.

Jelas Elavarasan, fokus dan visi pasukan tidak akan berubah iaitu untuk melangkah jauh dalam edisi kali ini.Beliau sebelum ini meletak sasaran layak ke final di Kemboja.Sementara itu, Indonesia, Myanmar, Kemboja, Filipina dan Timor Leste pula diundi dalam Kumpulan A.Kali terakhir Malaysia merangkul emas ialah semasa edisi 2011 di Jakarta, apabila menundukkan pasukan tuan rumah, Indonesia.Skuad Harimau Malaya gagal mengulangi pencapaian sama pada edisi 2017 di Kuala Lumpur selepas tewas kepada Thailand di final.


Liga Perdana Inggeris: Perebutan tempat ke Liga Juara semakin sengit

MANCHESTER, 6 April-Marcus Rashford memastikan Manchester United kembali menghuni kedudukan empat teratas liga selepas jaringannya membantu kelab berkenaan menang 1-0 terhadap Brentford pada Rabu, sementara Newcastle United membelasah West Ham bagi kekal di tangga ketiga liga.Dua jaringan daripada Callum Wilson dan Joelinton memastikan skuad Magpies di kedudukan ketiga liga mengatasi Manchester United dengan kelebihan perbezaan gol. Pada perlawanan yang dilangsungkan di Old Trafford itu, Manchester United dilihat lebih banyak mengasak dan berjaya mendapatkan gol menerusi Marcus Rashford pada minit ke-27 perlawanan.Skuad Brentford pula dilihat melakukan ancaman pada separuh masa kedua dan nyaris mendapatkan gol penyamaan melalui Ivan Toney, namun rembatannya tersasar sedikit di kiri gawang Manchester United hasil kesilapan penjaga gol, David De Gea yang gagal mengeluarkan bola daripada kawasan bahaya. Pengurus Manchester United, Erik ten Hag berkata kemenangan psukannya adalah kerana kegagalan pasukan lawan memanfaatkan kesilapan dilakukan anak-anak didiknya."Kami membuat satu kesilapan dalam perlawanan tersebut. Syukur, kami bernasib baik mereka (Brentford) gagal menyempurnakan peluang itu", kata Ten Hag pada sidang media selepas perlawanan.-Newcastle semakin hampir ke Liga Juara-Sementara itu, Necastle semakin hampir kembali ke Liga Juara buat kali pertama selepas 20 tahun.Pengurus Newcastle, Eddie Howie menganggap pasukannya memperagakan persembahan terbaik mereka dalam perlawanan tersebut." Kami tidak menganggap pasukan dalam prestasi terbaik, namun kami sangat tajam daripada sudut penyudah", kata Howe.Callum Wilson yang disenaraikan pada perlawanan itu bagi menggantikan penyerang Alexander Isak membayar kepercayaan tersebut dengan gol pertama perlawanan pada minit ke-6.Newcastle terus menggandakan asakan pada minit ke-13 melalui Joelinton.Pertahanan West Ham, Kurt Zouma merapatkan jurang sebelum rehat melalui tandukan sekali gus memberi harapan buat West Ham.Memasuki babak kedua, Newcastle semakin bernafsu mencari gol bagi menjarakkan kedudukan. Hasilnya, Wilson sekali lagi berjaya menjaringkan gol hasil kesilapan pertahanan West ham yang gagal mengeluarkan bola daripada kotak penalti pasukan itu.Newscastle terus bersemangat memburu gol dan hasilnya pada minit ke-82, pemain gantian, Alexander Isak menjaringkan gol hasil hantaran Joelinton.Newcastle menutup hari gemilang dengan gol kelima menerusi Joelinton pada minit-minit akhir perlawanan.Kekalahan tersebut meletakkan West Ham di zon penyingkiran dibezakan dengan jumlah jaringan-AFP


Xavi sukar tidur, kalah kepada Madrid

BARCELONA, 6 April- Pengendali skuad The Catalan, Xavi Hernandez mengakui sukar untuk tidur selepas Real Madrid menewaskan pasukannya Barcelona, 4-0 dalam aksi separuh akhir Piala Raja Sepanyol di Camp Nou pada Rabu.Los Blancos mara ke pusingan akhir dengan agregat 4-1, menyingkirkan rekod pemenang sebanyak 31 kali itu selepas Vinicius Junior membuka jaringan dan Karim Benzema meledak hatrik pada separuh masa kedua perlawanan kedua.Xavi telah mengetuai Barcelona untuk menang ke atas Madrid dalam tiga Clasico terakhir tetapi Madrid tampil mengejutkan pihak lawan sekali gus bakal berdepan Osasuna pada 6 Mei 2023 untuk aksi penentuan."Kami cedera hari ini, ya. Ia akan menjadi sukar untuk tidur, lebih-lebih lagi sebagai peminat tegar Barca seperti saya.Saya memberitahu pemain bahawa situasi ini boleh berlaku, kami mempunyai peluang tetapi masuk dengan kedudukan 1-0. Ia memalukan kerana kami bersaing dengan baik pada separuh masa pertama dan itulah detik kami.Dalam perlawanan kedua Madrid lebih baik, ikhlas, mereka lebih baik dari segi fizikal, mereka memberi tekanan tinggi kepada kami. Tiada alasan," kata Xavi kepada pemberita.Di sebalik kekalahan perit itu, Barcelona masih mampu merangkul kejuaraan Sepanyol, dengan kelebihan 12 mata di atas Real Madrid di tempat kedua.Barcelona juga menewaskan pesaing mereka dalam perlawanan akhir Piala Super Sepanyol pada Januari."Jika kami memenangi La Liga dan Piala Super, ia adalah musim yang baik. "Ada 11 perlawanan akhir lagi dan kami perlu terus bersaing," tambah Xavi.


Piala Perancis: Nantes layak ke final

PARIS, 6 April-Juara bertahan, Nantes mara ke final Piala Perancis buat kali kedua berturut-turut selepas menewaskan Lyon, 1-0 pada Rabu.Skuad bimbingan Antoine Kombouare bakal berdepan Toulouse atau Annecy pada perlawanan akhir yang dijadualkan pada 29 April di Stadium di France.Lyon yang masih segar dengan kemanangan terhadap Paris Saint Germain minggu lalu gagal mengekalkan momentum bagi mara ke final kejohanan sejak kali terakhir memenangi Piala Perancis pada 2012.Pengurus Nates, Antoine Kombouare berkata kejayaan pasukannya mara ke final Piala Perancis buat kali kedua berturut-turut sebagai sesuatu yang istimewa."Ini adalah detik yang paling aneh buat pasukan. Kami ke final tahun lalu dan beranggapan kejayaan itu adalah sekali dalam seumur hidup, namun, kami berjaya mengulanginya sekali lagi", kata Kombouare.Nantes bermula garang seawal permainan melalui percubaan Jean-Charles Castelletto yang dinafikan oleh penjaga gol Lyon, Anthony Lopes pada minit ke-2 perlawanan.Lopes sekali lagi menyelamatkan keadaan apabila menepis rembatan Ludovic Blas pada minit ke-22.Kedudukan separuh masa pertama berakhir tanpa jaringan buat kedua-dua pasukan.Bersambung babak kedua, Nantes dilihat lebih mendominasi permainan dengan melakukan serangan daripada semua arah, memaksa Lyon untuk bertahan.Gol yang ditungu-tunggu Nantes akhirnya hadir pada minit ke-57 hasil rembatan 'Voli' menarik Ludovic blas yang melepasi jangkauan penjaga gol Nantes, Anthony Lopes.Kedudukan 1-0 kekal sehingga tamat permainan.-AFP.

(Para penyokong nantes meraikan kegembiraan selepas pasukan mereka mara ke final Piala Perancis buat kali kedua berturut-turut/FOTO AFP)


Real Madrid mara ke final Piala Raja Sepanyol

BARCELONA, 6 April-Hatrik daripada Benzema membawa pasukan Real Madrid ke final Piala Raja sepanyol setelah membenam Barcelona 4-0 pada separuh akhir, sekali gus memberikan kemenangan agregat 4-1.Pemain sayap, Vincius Junior membuka jaringan buat Real Madrid sebelum melakukan kebangkitan menakjubkan setelah ketinggalan satu gol pada separuh akhir pertama sebelum Benzema menyumbat jaringan hatrik pada separuh masa kedua.Benzema sebelum ini meledak hatrik ketika bertemu Real Valadolid pada saingan la liga mengulanginya pada perlawanan semalam bagi memalukan skuad Catalan dihadapan 95,000 penyokong sendiri.Skuad 'Los Blancos' yang kini ketinggalan 12 mata di belakang Barcelona pada saingan liga mara ke perlawanan akhir Piala Raja Sepanyol buat kali pertama sejak 2014 dan bakal bertemu Osasuna.Pengurus Real Madrid, Carlo Ancelotti menyatakan pasukan bimbingannya telah mempamerkan aksi menakjubkan ketika menumpaskan Barcelona."Perlawanan yang sempurna. Ini adalah persembahan terbaik bagi musim ini. Kami bermain dengan sangat baik malam ini", kata Ancelotti.Kemenangan terhadap Barcelona juga menamatkan badi tiga kekalahan yang dialami Madrid musim ini.Pemain Barcelona Sergi Roberto berkata membenarkan masuk gol Vinicius pada separuh masa pertama adalah satu kesilapan besar."Gol mereka pada penghujung separuh masa pertama membunuh kami, kami tidak layak untuk melepaskan gol itu. Saya rasa permainan kami lebih baik pada separuh masa pertama," kata pemain tengah itu kepada RTVE."Kami mencipta lebih banyak peluang,dan gol itu menjejaskan semangat kami. Pada separuh masa kedua mereka menjaringkan gol kedua dan kami tidak dapat bermain mengikut cara permainan kami sendiri", Tambah Roberto.Sementara itu, Pengurus Barcelona, Xavi Hernandez menganggap Real Madrid sebagai pasukan yang sukar ditweaskan dan terbaik di Eropah ketika ini.“Tahniah kepada Real Madrid. Pasukan tersebut layak memenangi Liga Juara. Mereka merupakan pasukan yang kuat", kata Xavi.Sebelum ini, Real Madrid telah menjulang Piala Raja Sepanyol sebanyak 19 kali dan bakal bertemu Osasuna yang mara ke final setelah menewaskan Athletic Bilbao pada separuh akhir pada Selasa.-AFP

(Aksi pemain kedua-dua pasukan pada perlawanan separuh akhir Piala Raja sepanyol/FOTO AFP)


Sri Pahang kekal rekod tanpa kalah, Kedah naik ke posisi kedua

(PDRM FC 1-2 Sri Pahang FC / FOTO MFL)

KUALA LUMPUR, 6 April- Dua gol pada separuh masa pertama sudah memadai buat Sri Pahang untuk mengekalkan rekod tanpa kalah dalam tujuh perlawanan selepas membenam PDRM 2-1 pada pertembungan di Stadium Majlis Bandaraya Petaling Jaya (MBPJ), malam tadi.Kejayaan Sri Pahang mengutip tiga mata bukan sahaja mengubat kekecewaan Sabtu lalu selepas seri 1-1 menentang Kedah Darul Aman di laman sendiri, malah membolehkan skuad Tok Gajah memintas Sabah di tangga keempat dengan kelebihan jaringan selepas berkongsi 13 mata.Pemain sayap, Muhd Baqiuddin Shamsudin membuka tirai jaringan skuad bimbingan Fandi Ahmad pada minit ke-18 selepas menjaringkan gol pertamanya musim ini sebelum penyerang Kpah Sherman menggandakan kedudukan empat minit kemudian sekali gus meledak gol keempatnya musim ini.PDRM yang melakar dua kemenangan berturut-turut sebelum ini, bangkit merapatkan defisit jaringan pada separuh masa kedua menerusi tandukan James Okwuosa pada minit ke-76, namun gagal memburu gol penyamaan sehingga wisel penamat dibunyikan.

(KDA FC 1-0 Penang FC / FOTO MFL)

Pada masa sama, Kedah Darul Aman turut meraih tiga mata berharga biarpun terpaksa beraksi dengan 10 pemain selepas mengatasi Penang 1-0 di Stadium Darul Aman, Alor Setar.Layangan kad merah kepada Wan Amirul Afiq Wan Ab Rahman pada minit ke-53 susulan mengutip dua kad kuning tidak menjejaskan rentak pasukan yang berjaya menemui jaringan kemenangan pada minit ke-64 menerusi rembatan leret Wiliam Lira Sousa yang menewaskan Muhammad Azfar Arif Mohd Shukri di gawang.Kejayaan itu menyaksikan Kedah Darul Aman naik ke posisi kedua, berkongsi 16 mata bersama Selangor di kedudukan ketiga, namun dibezakan dengan jumlah jaringan.

(KL City FC 2-0 Sabah FC / FOTO MFL)

Sementara itu, Kuala Lumpur City FC meraih kemenangan sulung musim ini selepas mengatasi Sabah 2-0 di Stadium Bolasepak Kuala Lumpur, Cheras, sekali gus menyaksikan skuad Sang Badak mengalami kekalahan kedua berturut-turut.Dua gol skuad bimbingan Bojan Hodak masing-masing djaringkan pemain tengah T. Saravanan pada minit ke-15 dan pemain gantian Sean Giannelli pada masa kecederaan separuh masa kedua.Di Stadium Negeri, Kuching, jaringan pada masa kecederaan babak kedua pemain Kelantan United, Asraff Aliffuddin Yasin menafikan gol pembukaan Sirojiddin Kuziev pada minit ke-52 sekali gus menyekat hasrat Kuching City meraih tiga mata selepas kedua-dua pasukan terikat 1-1.- BERNAMA


Perak kecewa lagi

IPOH, 5 April-Perak FC terus kempunan bagi mencipta kemenangan apabila tewas di tangan juara bertahan liga Super, Johor Darul Takzim (JDT) 0-5 malam tadi.Skuad bimbingan Esteban Solari itu berada di depan seawal minit ke-5 hasil kesilapan pertahanan Perak FC, Hasnul Zaim Zafri yang menjaringkan gol sendiri.JDT terus mendominasi permainan apabila menambah dua lagi jaringan sebelum waktu rehat masing-masing menerusi Leandro Valzquez yang menyempurnakan sepakan penalti pada minit ke-25 dan Diogo Luis Santos minit ke-45.Bersambung babak kedua, pasukan pelawat terus bernafsu mencari jaringan dengan gol keempat hadir pada minit ke-66 hasil rembatan Bergson Da Silva.Leandro Velazquez melengkapkan malam derita Perak FC dengan gol kelima hasil sepakan percuma pada masa tambahan.Kedudukan 5-0 kekal sehingga tamat perlawanan.Sementara itu, pengendali Perak FC, Datuk Lim Teong Kim menganggap kesilapan mudah yang dilakukan anak-nak buahnya menjadi punca kepada kekalahan Perak FC"Kita sememangnya tahu JDT merupakan pasukan yang bagus, para pemain telah diberitahu dan diingatkan, tetapi tetap melakukan kesilapan", katanya yang ditemui selepas perlawanan berakhir.Bagi pengendali JDT, Solari Esteban, perlawanan menentang Perak FC merupakan perlawanan sukar dan beliau gembira dengan persembahan dan prestasi yang ditunjukkan para pemain."Perlawanan malam ini merupakan perlawanan sukar.Tetapi kami berjaya mengawal permainan dan fokus mencari gol awal", katanya kepada pemberita.Kemenangan tersebut meletakkan JDT di puncak liga dengan kemenangan ketujuh berturut-turut, manakala Perak FC di tangga ke-10 liga.

(Aksi pemain JDT menentang Perak FC di Stadium Ipoh/ FB ligasupermalaysia2015)


Liga Super: TFC ratah Kelantan FC

KUALA TERENGGANU, 5 April-Terengganu FC meneruskan rentak kemenangan selepas membelasah Kelantan FC 5-0 dalam aksi tetangga Pantai Timur di Stadium Sultan Mizan Zainal Abidin, Gong Badak malam tadi.Skuad Penyu yang menurunkan tiga penyerang Ivan Mamut, Adisak Kraisorn dan Jordan Mintah bermula garang dengan percubaan pertama pada minit kelima menerusi Adisak, namun digagalkan pertahanan pelawat.Pasukan tuan rumah dilihat lebih banyak mendominasi permainan berjaya mendapatkan gol pertama perlawanan melalui Jordan Mintah pada minit ke-15 selepas rembatannya hasil umpanan daripada Syafik Ismail dari luar kotak penalti menerjah jaring pelawat untuk pasukannya mendahului 1-0.Serangan bertali-arus yang dilancarkan TFC sekali lagi membuahkan hasil apabila Adisak Kraisorn menjaringkan gol kedua pada minit ke-21 hasil rembatan leret yang gagal ditepis oleh penjaga gol Kelantan FC, Nik Mohd Amin Ahmad.Bersambung babak kedua, Kelantan FC menukar corak permainan apabila kerap kali melakukan asakan ke kubu TFC, namun gagal menghasilkan sebarang gol.Sebaliknya TFC berjaya menambah jaringan ketiga menerusi Ivan Mamut pada minit ke-66 yang menyempurnakan penalti selepas dijatuhkan pertahanan Kelantan FC, Muhammad Afiq Azuan.Jaringan tersebut merupakan gol pertama penyerang berasal dari Croatia itu untuk TFC dalam liga super musim ini.TFC terus menambah derita Kelantan FC dengan gol keempat oleh Ivan Mamut sekali gus gol kedua peribadinya pada minit ke-90 perlawanan.TFC terus berpesta gol dengan jaringan oleh jaringan Muhammad Hakimi pada minit ke-93 hasil serangan balas.Kedudukan 5-0 kekal sehingga tamat perlawanan.

(Penyerang Import Terengganu FC, Jordan Mintah meraikan gol pertama perlawanan/FOTO FB footballclubterengganu)


Soh Wai Ching sasar rekod dunia mesin tangga

KUALA LUMPUR, 5 April-Pelari menara nombor satu dunia, Soh Wai Ching dalam misi untuk memecahkan rekod dunia larian simulasi paling jauh di atas mesin tangga dalam satu jam.Bagi tujuan itu, Wai Ching perlu mencatat jarak 1.61 kilometer dan mencapai 7816 langkah untuk memecah rekod dunia baharu.Wai Ching juga berada dalam motivasi terbaik selepas memenangi Kejohanan Larian Menara Kebangsaan Estonia 2023 dua hari lalu.Kejohanan di Estonia adalah kemenangan ke-18 berturut-turut dilakarnya."Saya cuba untuk memecahkan rekod Guinnes berdasarkan prestasi saya yang berada di kemuncak", katanya ketika ditemui wartawan di sini.Percubaan untuk melakar rekod dunia ini juga sebahagian daripada persiapan untuk mengikuti Kejohanan bertaraf dunia, Larian gunung denai Jun ini di Austria.

(Pelari menara nombor satu dunia, Soh Wai Ching/FOTO RTM)


Damok raih lima mata berharga di GP Argentina

KUALA LUMPUR, 3 April- Memulakan perlumbaan di petak ke-20, pelumba Moto3 negara, Syarifuddin Azman bangkit mempamerkan tunggangan memukau untuk menamatkan saingan Grand Prix (GP) Argentina pada Ahad dalam kelompok pungutan mata.Syarifuddin, yang turut dikenali sebagai Damok, menamatkan saingan perlumbaan pada kedudukan ke-11 dengan catatan masa 35 minit dan 32.132 saat (s), biarpun terpaksa berdepan dengan keadaan litar basah dan licin di Litar Termas de Rio Hondo itu.Pelumba MT Helmets-MSI itu meraih lima mata pertamanya selepas dua perlumbaan, setelah bergelut untuk mempamerkan prestasi terbaik pada perlumbaan pertama di GP Portugal hujung minggu sebelum itu.Perlumbaan dimenangi pelumba Jepun, Tatsuki Suzuki (35:18.099s) sementara tempat kedua menjadi milik Diogo Moreira dari Brazil (35:22.670s) dan Andrea Migno dari Itali memperoleh tempat ketiga (35:22.798s)."Syukur alhamdulillah saya berjaya menamatkan perlumbaan di posisi ke-11. Dengan keadaan litar yang agak basah saya akui agak sukar dengan keadaan yang agak licin dan beberapa pelumba di hadapan saya terjatuh membuatkan ia bertambah sukar.“Saya amat gembira kerana dapat menghabiskan perlumbaan sekali gus meraih tempat ke-11. Ini kali pertama saya berlumba di trek ini,” kata Damok menerusi kenyataan.Damok, yang tampil buat kali pertama dalam Kejuaraan Motosikal Dunia, akan meneruskan saingan kejuaraan di GP Amerika Syarikat pada 16 April ini.-BERNAMA

(Pelumba Moto3 negara, Syarifuddin Azman beraksi di GP Argentina)


Bezzecchi raih kejuaraan sulung MotoGP

(Marco Bezzecchi menunjukkan jersi Argentina yang ditandatangani oleh Lionel Messi/AFP)

TERMAS DE RÍO HONDO, 3 April- Marco Bezzecchi meraih kejuaraan sulung MotoGP di Grand Prix Argentina yang berlangsung dalam keadaan hujan.Kejayaannya itu juga memberi kejuaraan pertama kepada pasukan Ducati yang dimiliki legenda motosikal, Valentino Rossi.Pelumba Itali, Bezzecchi menamatkan perlumbaan di hadapan pelumba Perancis, Johann Zarco dengan Alex Marquez, yang bermula di petak pertama, melengkapkan podium semua-Ducati.Bezzecchi, 24, kini mendahului kedudukan keseluruhan selepas juara dunia Francesco Bagnaia, pemenang perlumbaan pembuka musim di Portugal, terbabas dari litar sebelum menamatkan saingan di tempat ke-16. -AFP


Chelsea pecat Graham Potter

LONDON, 3 April- Chelsea memecat ketua jurulatih Graham Potter selepas kelab gergasi London itu tergelincir ke separuh terbawah carta Liga Perdana Inggeris."Chelsea FC mengumumkan bahawa Graham Potter telah meninggalkan kelab. Graham bersetuju untuk bekerjasama dengan kelab untuk memudahkan peralihan, supaya lebih lancar," kata Chelsea dalam satu kenyataan."Chelsea ingin mengucapkan terima kasih kepada Graham atas segala usaha dan sumbangannya. "Bruno Saltor akan mengambil alih pasukan sebagai ketua jurulatih sementara," jelas kenyataan itu.Kekalahan 0-2 di tempat sendiri kepada Aston Villa pada Sabtu meletakkan Chelsea di tempat ke-11 liga.“Saya tidak suka menyalahkan sesiapa, saya perlu bertanggungjawab,” kata Potter. “Kami dapat rasakan keperitan penyokong. Saya faham apabila anda tewas di tempat sendiri, emosi permainan adalah sedemikian rupa sehingga orang ramai akan kecewa dan kecewa serta marah"."Di mana kami berada dalam carta liga, tiada siapa yang gembira. Apa pun kritikan yang datang saya perlu terima," tambahnya. -AFP


Milan tewaskan Napoli 4-0

(Alexis Saelemaekers (kanan) meraikannya bersama Simon Kjaer selepas menjaringkan gol ketika menentang Napoli/AFP)

NAPLES, 3 April- AC Milan berpesta gol menumpaskan pendahulu Serie A Itali, Napoli 4-0 dalam perlawanan di gelanggang lawan.Rafael Leao mengetuai pasukan dengan dua jaringan yang cemerlang manakala Brahim Diaz dan Alexis Saelemaekers masing-masing menjaringkan satu gol bagi membolehkan juara bertahan itu naik ke tangga ketiga liga.Ia merupakan kekalahan ketiga Napoli musim ini. Berbaki 10 perlawanan Napoli mendahului carta liga dengan 71 mata, diikuti Lazio 55 mata dan Milan 51 mata. Di tangga keempat Inter Milan dengan 50 mata. -AFP

(Reaksi pemain Napoli pada penghujung perlawanan bola sepak Serie A Itali antara SSC Napoli dan AC Milan/AFP)


Newcastle kalahkan Man Utd, naik tangga ketiga

(Callum Wilson (dua kiri) meraikan kejayaan selepas menjaringkan gol kedua mereka semasa perlawanan bola sepak Liga Perdana Inggeris antara Newcastle United dan Manchester United/AFP)

LONDON, 3 April- Newcastle membalas dendam kekalahan perlawanan akhir Piala Liga apabila menewaskan Manchester United 2-0 di gelanggang sendiri menerusi gol jaringan Joe Willock dan Callum Wilson.Kemenangan itu menyaksikan skuad Magpies merampas kedudukan Man Utd di tangga ketiga Liga Perdana Inggeris.Skuad bimbingan Eddie Howe tewas 0-2 kepada United di Wembley lima minggu lalu dalam perlawanan akhir pertama mereka sejak 24 tahun lalu.Kemenangan liga ketiga berturut-turut Newcastle dan kali pertama terhadap United sejak 2019 membawa mereka mengatasi lawan di tempat keempat dengan perbezaan gol. -AFP

(Newcastle lakukan enam percubaan tepat ke gawang Man Utd/AFP)


Tze Liang cabar penerjun muda teruskan legasi Malaysia di Sukan SEA

KUALA LUMPUR, 2 April - Atlet terjun negara Ooi Tze Liang mencabar rakan sepasukan terutama penerjun muda untuk meningkatkan prestasi mereka sekali gus meneruskan legasinya di temasya Sukan SEA terutama dalam acara 3 meter (m) papan anjal.Pemenang pingat emas acara 3m papan anjal di Sukan Komanwel Glasgow itu mengingatkan agar rakan sepasukan bekerja lebih keras bagi mengekalkan dominasi Malaysia di kolam renang dalam temasya dwitahunan itu.“Saya rasa mereka perlu bekerja keras, lagi-lagi jika mahu menggantikan tempat saya. Mereka harus menang dulu,” katanya kepada pemberita selepas meraih pingat emas 3m papan anjal lelaki di Kejohanan Jemputan Kumpulan Umur Malaysia (MIAG) ke-54 di sini hari ini.Pemenang pingat perak Sukan Asia sebanyak dua kali itu berkata beliau sentiasa memberikan usaha lebih 100 peratus setiap kali menyertai kejohanan sebelum ini.Ia kerana beliau terhutang budi dan merasakan perlu untuk membalas kepercayaan oleh Majlis Sukan Negara (MSN) yang telah memberikan kontrak dan elaun kepadanya selama ini.Susulan tidak menyertai temasya Sukan SEA 2023, atlet berusia 26 tahun itu berharap wakil negara Muhammad Syafiq Puteh dan Gabriel Gilbert Daim akan melakukan yang terbaik untuk mempertahankan pingat emas dan perak yang dimenangi mereka dalam acara 3m papan anjal lelaki pada temasya dwitahunan itu bulan depan.

( Atlet terjun negara Ooi Tze Liang/FOTO BERNAMA)

Sementara, atlet kelahiran Pulau Pinang itu pula akan memberikan tumpuan penuh kepada Piala Dunia Terjun 2023 di Montreal, Kanada pada 5 hingga 7 Mei.Pada Januari lepas, penolong jurulatih Datuk Leong Mun Yee mengumumkan skuad terjun elit tidak akan menyertai Sukan SEA di Kemboja, bagi memberi laluan kepada penerjun muda mendapat pendedahan di peringkat antarabangsa.Terdahulu, Tze Liang melakar kejayaan selepas mengumpul 452.35 mata untuk muncul juara, diikuti seorang lagi penerjun negara Chew Yi Wei meraih perak dengan 407.10 mata manakala Muhammad Syafiq di tempat ketiga dengan 402.70 mata.Biarpun tidak dapat mengatasi Tze Liang, Yi Wei berjaya membawa pulang pingat emas acara 3m papan anjal seirama lelaki, bergandingan dengan Gabriel selepas mengumpul 341.49 mata.Gandingan Singapura Ayden Ng-Kenji Tan pula meraih pingat perak dengan 258.45 mata manakala wakil Sarawak Awang Sharzan Nasrin-Soh Tze Kang mengutip 251.22 mata untuk gangsa.Kejohanan berlangsung selama tiga hari itu akan berakhir esok. - BERNAMA


Verstappen kuasai litar Australia

MELBOURNE, 3 April- Pelumba Red Bull, Max Verstappen memenangi perlumbaan F1 kedua musim ini selepas menguasai Grand Prix Australia.Dia berjaya mengetepikan saingan sengit pelumba Mercedes, Lewis Hamilton dan wakil Aston Martin, Fernando Alonso.Verstappen yang berada di petak pertama bermula perlahan sebelum dipintas gandingan Mercedes, George Russell dan Hamilton.Perlumbaan terhenti dua kali susulan insiden kemalangan membabitkan pemandu Ferrari, Charles Leclerc dan pelumba Aston Martin, Lance Stroll serta rempuhan kuat pelumba Williams, Alex Albon.Insiden itu dimanfaatkan oleh Verstappen untuk merapatkan kedudukan dan memintas Hamilton seterusnya memenangi perlumbaan.Ini merupakan kejayaan sulung Verstappen di Melbourne dan pertama Red Bull di Australia sejak kemenangan Sebastian Vettel pada 2011.


Liga Perdana Inggeris: The Citizen belasah Liverpool

MANCHESTER, 2 April-Manchester City terus mengekori rapat pendahulu liga, Arsenal apabila menang bergaya menentang Liverpool 4-1 pada perlawanan yang dilangsungkan di Stadium Eitihad.

Pada perlawanan itu, Liverpool terlebih dahulu di depan menerusi Mohamed Salah pada minit ke-17.City kembali menyamakan kedudukan 10 minit kemudian hasil ledakan penyerang, Julian Alvarez.Penguasaan mula ditampilkan skuad kendalian Pep Guardiola pada babak kedua bermula dengan jaringan Kevin De Bruyne pada minit ke-46.Kealpaan benteng pertahanan Liverpool terus dihukum Gundogan yang meledak gol ketiga City lapan minit kemudian.Pemain sayap City, Jack Grealish melengkapkan mimpi ngeri Liverpool dengan jaringan keempat pada minit ke-74.City kini ketinggalan lapan mata dibelakang Arsenal yang memungut 72 mata.-AFP

(Pengendali Liverpool, Jurgen Klopp bersama Pep Guardiola, pengendali ManchesterCity/FOTO AFP)


Bundesliga: Tuchel lulus ujian pertama

MUNICH, 2 April-Pengendali baharu Bayern Munich, Thomas Tuchel menarik nafas lega selepas pasukan bimbingan berjaya menewaskan Borussia Dortmund dalam pertembungan klasik kedua-dua pasukan, 4-2.Kemenangan itu sekali gus melonjakkan kembali kedudukan Bayern Munich selaku pendahulu liga berkelebihan dua mata berbanding Borussia Dortmund di tangga kedua.Gol pertama Bayern Munich terhasil akibat jaringan sendiri oleh penjaga gol Dortmund, Gregor Kobel yang gagal mengeluarkan bola hantaran jauh oleh pertahanan Bayern, Dayot Upamecano pada minit ke-13 separuh masa pertama.Penyerang veteran Thomas Muller berjaya menggandakan gol buat gergasi Jerman itu pada minit ke-18 dan 23 menjadikan kedudukan 3-0 pada separuh masa pertama.Bersambung pada babak kedua, Bayern Munich menggandakan asakan dengan serangan bertubi-tubi terhadap kubu Dortmund. Hasilnya, pasukan itu berjaya menjaringkan gol keempat pada minit ke-50 melalui Coman.Borussia Dortmund mula memperkemaskan permainan dan merapatkan jurang gol menerusi sepakan penalti yang berjaya disempurnakan oleh Emre Can pada minit ke-72 sebelum Malen menyempurnakan gol kedua pada minit ke-90 permainan.Kemenangan tersebut mengakhiri rekod tanpa kalah Dortmund dalam 10 perlawanan sebelum ini.-BBC.com

(Aksi pemain Bayern Munich meraikkan gol pada perlawanan menentang Borussia Dortmund/FOTO FB fcbayern.en)


McIntosh lakar dua rekod dunia dalam seminggu

TORONTO, 2 April- Summer McIntosh mencipta rekod dunia kedua minggu ini apabila memenangi acara 400m rampaian individu pada Sesi Ujian Renang Kanada pada Sabtu.McIntosh merekodkan 4 minit 25.87 saat, mengatasi catatan 4 minit 26.36 saat yang dibuat oleh atlet Hungary Katinka Hosszu pada Temasya Olimpik Rio 2016.Atlet sensasi berusia 16 tahun itu terdahulu mencatat rekod dunia 400m gaya bebas pada pemilihan kebangsaan untuk Kejohanan Dunia di Fukuoka, JepunMcIntosh mencatatkan 3 minit 56.08 saat memecahkan rekod 3 minit 56.40 saat yang dibuat Mei lalu oleh Ariarne Titmus dari Australia pada Kejohanan Australia di Adelaide, di mana Titmus memecahkan rekod enam tahun atlet Amerika Katie Ledecky.McIntosh ialah perenang termuda yang memecahkan rekod dunia renang jarak jauh dalam acara Olimpik individu sejak Ledecky pada 2013."Jelas sekali ia sangat menakjubkan dan saya sangat gembira memecahkan satu lagi rekod dunia," kata McIntosh. -AFP


Liga Perdana Inggeris: Arsenal kukuhkan kedudukan liga

LONDON, 2 April-Gabriel Jesus menjaringkan gol pertamanya sejak Oktober lalu bagi membantu Arsenal menewaskan Leeds 4-0 semalam. Kemenangan itu sekali gus menjarakkan kedudukan Arsenal kepada lima mata berbanding pencabar Manchester City.Pada perlawanan yang berlangsung di Stadium Emirates, 'The Gunners' diuji oleh Leeds United melalui Rasmus Kristensen selepas perlawanan di mulakan.Tersentak dengan serangan tersebut, Arsenal mula memperkemaskan permainan dan hasilnya pada minit ke-31, Gabriel Jesus menyempurnakan gol pertama melalui sepakan penalti setelah dia dijatuhkan dalam kotak penalti Leeds.Kedudukan tersebut kekal sehingga rehat.Bersambung babak kedua, Arsenal dilihat mendominasi permainan dan kerap kali melancarkan serangan berbahaya ke kubu Leeds dan hasilnya pada minit ke-47, Arsenal menambah gol kedua menerusi Ben White yang menolak masuk hantaran Martineli.Gabriel Jesus membuktikan statusnya sebagai antara penyerang paling digeruni di Liga Perdana Inggeris, apabila sekali lagi menjaringkan gol ketiga Arsenal dan gol kedua peribadi dalam perlawanan tersebut pada minit ke-54.Pasukan Leeds yang tampak tertekan kembali mengatur gerakan bagi memburu gol dan hasilnya mereka berjaya memperolehi gol saguhati melalui Rasmus Kristensen pada minit ke-76, bagi menjadikan kedudukan 3-1.Pemain tengah Arsenal, Granit Xhaka menyempurnakan gol keempat Arsenal hasil tandukan jarak dekat pada minit ke-83. Keputusan tersebut kekal sehingga tamat permainan.Sementara itu, kekalahan tersebut meletakkan Leeds berada satu mata di zon penyingkiran liga.Pengurus Leeds, Garcia berkata rehat sempena perlawanan antarabangsa menjadi punca kepada kekalahan Leeds selepas beberapa pemain tidak dapat diturunkan akibat kecederaan ketika mewakili negara masing-masing.Leeds dijadualkan bertemu beberapa pasukan di zon penyingkiran seperti Nottingham Forest, Crystal Palace, Leicester dan Bournemouth selepas ini dan kelab tersebut mempunyai tugas berat dalam usaha kekal di Liga Perdana Inggeris musim depan-bbc.com

(Pengurus Arsenal, Mikel Arteta/FOTO FB Arsenal)


NSFC berupaya jaring empat gol adalah satu perubahan besar - Devan

SEREMBAN, 2 April - Memanfaatkan kelebihan bermain di laman sendiri selain setiap pemain dapat menyesuaikan diri dengan rentak permainan membawa impak kepada kemenangan Negeri Sembilan FC (NSFC) dalam saingan aksi Liga Super, malam tadi.Ketua Jurulatih NSFC K. Devan berkata kemenangan besar empat gol oleh skuad ‘Hobin Jang Hobin’ ke atas Kelantan FC dalam satu perlawanan benar-benar menjadi perubahan besar buat pasukannya untuk meneruskan rentak kemenangan.“Dalam keadaan padang basah, perlu beri penekanan kepada kawalan bola dan memang kita ada banyak peluang untuk menjaringkan gol tapi ini adalah kali pertama kita menjaringkan empat gol dalam satu perlawanan.“Saya memang cukup berpuas hati dengan (corak) permainan ini walau pun saya rasa kita boleh tambah jaringan lagi, tetapi setakat ini dapat tiga mata dan ia baik untuk pasukan,” katanya kepada pemberita selepas perlawanan malam tadi.Pada aksi yang berlangsung di Stadium Tuanku Abdul Rahman Paroi itu, pasukan NSFC meraih kemenangan kedua berturut-turut musim ini apabila mengalahkan pasukan tercorot, Kelantan FC, 4-2.Kemenangan itu meletakkan NSFC berada di tangga ketujuh liga selepas memungut lapan mata setakat ini.

(FOTO FB Negeri Sembilan Football Club)

Devan berkata walaupun pasukan telah merekodkan dua kemenangan namun ia belum boleh meletakkan NSFC di zon selesa.Sementara itu, pengendali Kelantan FC, Choi Moon Sik yang akur dengan kekalahan tersebut mengakui pasukannya berdepan tekanan ketika bertemu pasukan tuan rumah.“Betul (perlawanan ini memberikan) tekanan tapi kita perlu segera pulih dan meingkatkan motivasi pemain untuk perlawanan seterusnya,” katanya.Kelantan FC kini menghuni tangga ke-11 liga. - BERNAMA


Chen Jet optimis bawa pulang emas pertama jet ski

(Tee Chen Jet melakukan latihan di Tasik Biru Kundang, Rawang)

RAWANG, 2 April- Pelumba jet ski negara, Tee Chen Jet optimis mampu mencipta sejarah meraih pingat emas pertama pada temasya dwitahunan Sukan SEA 2023 yang berlangsung di Kemboja, Mei ini. Chen Jet, 30, yang juga pemenang pingat emas Piala Dunia Jet Ski 2015 mengakui beliau perlu melakukan persiapan dengan baik bagi merealisasikan impian tersebut."Kami mendapat persediaan yang terbaik untuk pasukan kami dari pelbagai segi termasuk mekanik."Ya, saya lakukan persediaan setiap minggu dengan latihan di Tasik Biru Kundang dan Institut Sukan Negara (ISN) yang sangat membantu," katanya ketika ditemui pemberita pada sesi latihannya di sini.Beliau turut mengakui bahawa pelumba dari Thailand, Indonesia dan tuan rumah Kemboja, adalah pencabar utama pada temasya kali ini.Namun, jelasnya, pengalaman sewaktu menyertai Sukan Asia Jakarta-Palembang juga akan dimanfaatkan sebaiknya untuk aksi pada temasya Kemboja.


Ten Hag akui "The Reds Devil" perlu bermain di Liga Juara musim depan

LONDON, 2 April- Pengurus Manchester United, Erik ten Hag menyatakan pasukan berkenaan perlu melayakkan diri bagi bermain di Liga juara musim depan.Kenyataan itu hadir menjelang pertembungan pasukan bimbingannya dengan Newcastle yang bakal dilangsungkan di St James Park hari ini.Di bawah bimbingan bekas pengurus Ajax itu, prestasi Manchester United kembali memuncak apabila berjaya memenangi Piala Liga selepas kemarau kejuaraan selama enam musim."Apa yang pasti, Manchester United perlu bermain di Liga Juara", kata Ten Hag."Kelab seperti Manchester United harus bertindak di Liga Juara supaya tiada salah faham", kata Ten Hag lagi.Sementara itu, Ten Hag ditanya sama ada berada dalam Liga Juara-Juara menjadikan juara Eropah tiga kali itu mampu menarik minat pemain berpotensi, dia berkata: "Sudah tentu kami lebih menarik apabila berada di Liga Juara. Kami mempunyai dua laluan. Satu adalah Liga Perdana ,berada dalam kelompok empat teratas, atau memenangi Liga Europa.Ten Hag, bagaimanapun, menegaskan United kekal mempunyai daya tarikan kepada pemain di seluruh dunia.“Saya rasa contoh yang sangat baik ialah Casemiro,” kata pengurus United itu.“Dia memenangi segala-galanya, termasuk Liga Juara-Juara, tetapi dia sanggup datang dan bermain untuk Manchester United".Pemain tengah Brazil, Casemiro merupakan pemain ternama yang tiba ketika pra musimdan kemudiannya menyaksikan kehadiran beberapa pemain seperti Antony, Lisandro Martinez, Christian Eriksen dan Tyrell Malacia di Old Trafford."Daripada analisis saya, saya fikir pasukan berada pada landasan terbaik ," kata Ten Hag. “Saya rasa kami sedang membina pasukan musim ini tetapi mulai sekarang sudah tentu kami perlu membangun dan maju", kata Ten Hag lagi.Ketika ini Manchester United berada di kedudukan ketiga liga dan berpeluang cerah bagi melayakkan diri ke Liga Juara.-AFP

(Kehadiran Casemiro sertai MU memberi kekuatan di bahagian tengah/FOTO AFP)


Tok Gajah terpaksa akur keputusan seri kerana hilang fokus

KUANTAN, 2 April - Hilang fokus di hujung perlawanan menyebabkan Sri Pahang FC terpaksa akur dengan keputusan seri 1-1 dengan Kedah Darul Aman FC pada saingan Liga Super di laman sendiri semalam walaupun mendahului sehingga masa kecederaan. Ketua Jurulatih Tok Gajah Fandi Ahmad menyifatkan keputusan itu sebagai 'agak menghampakan' memandangkan skuad bimbingannya lebih banyak melancarkan serangan dan mendominasi permainan pada babak kedua perlawanan."Pihak lawan banyak mendominasi perlawanan pada babak pertama sebelum kawalan bola kita menjadi lebih baik dan lebih banyak mencipta peluang apabila menukar formasi kepada 4-3-3 pada separuh masa kedua."Agak malang kerana penyudah kita kurang baik untuk mencetak lebih banyak gol pada perlawanan ini, selain hilang konsenstrasi pada minit-minit akhir sehingga membolehkan Kedah menyamakan kedudukan," katanya selepas tamat perlawanan di Stadium Darul Makmur, di sini. Pada perlawanan itu, hasrat Sri Pahang untuk mengutip tiga mata penuh selepas mendahului pada minit ke-62 menerusi sepakan penalti oleh pemain pertahanan Stefano Brundo tidak kesampaian apabila pemain import Sang Kenari, Jonathan Boareto dos Reis berjaya menyamakan kedudukan pada minit ke-93.

Fandi berkata selain itu, kelemahan membuat hantaran akhir oleh pemain tengah kepada jentera serangan yang dilihat kurang berkesan untuk merobek gawang lawan juga perlu diperbaiki. Sementara itu, pengendali Kedah Nafuzi Zain berkata kejayaan membawa pulang satu mata di tempat lawan serta prestasi Sri Pahang kini berada pada tahap terbaik, bukan tugas mudah buat anak buahnya."Saya melihat kita lebih banyak mendominasi perlawanan ini, begitu juga peluang mencipta jaringan... tetapi kelekaaan kita memberi semangat buat pihak lawan untuk bangkit menjaringkan gol awal."Namun, situasi berkenaan sebenarnya baik kerana di situ kita dapat lihat kekuatan mental dan moral para pemain untuk meneruskan perjuangan daripada ketinggalan sehingga berjaya menyamakan keputusan pada minit akhir," katanya. - BERNAMA


Al Ahly tempah slot suku akhir Liga Juara-Juara CAF

JOHANNESBURG, 2 April- Gergasi Afrika Al Ahly dari Mesir mencatat kemenangan 3-0 ke atas pasukan dari Sudan Al Hilal pada Sabtu untuk menduduki tempat kedua dalam kumpulan B sekali gus mengesahkan slot di suku akhir Liga Juara-Juara CAF.Mahmoud Kahraba membuka tirai jaringan buat Red Devils pada minit ke-25 permainan, sebelum pemain simpanan Hussein el Shahat menjaringkan dua gol untuk memastikan rekod juara Afrika 10 kali itu mara ke peringkat kalah mati bagi musim ketujuh berturut-turut.Al Ahly memulakan perlawanan tiga mata di belakang Hilal hanya memerlukan kemenangan 1-0 atau lebih daripada satu gol untuk mengiringi Mamelodi Sundowns dari Afrika Selatan yang sudah layak ke pusingan lapan terakhir.Akhirnya mereka berjaya mengenepikan Hilal, dengan menjaringkan tiga gol tanpa balas.Di Pretoria, Sundowns menewaskan Coton 2-1 untuk menamatkan saingan peringkat kumpulan empat mata di atas Al Ahly. Marie Mekong muncul duri dalam daging apabila melepaskan gol ke gawang sendiri sejurus sebelum separuh masa dan pemain Ethiopia Abubeker Nassir menambah gol kedua Sundowns minit ke-85.Jaringan lewat Moshood Kasali pada masa tambahan sudah terlalu lewat untuk mengejar lawan sekali gus menamatkan perlawanan dengan tiga mata menjadi milik Sundowns.-AFP


La Liga: Dua gol Lewandowski kukuh cengkaman Barca di puncak

ELCHE, 2 April-Jaringan dua gol oleh Robert Lewandowski mengukuhkan cengkaman Barcelona di persada liga selepas menang selesa ke atas Elche, 4-0.Penyerang antarabangsa Poland itu yang sebelum ini mengalami kemerosotan prestasi kebelakangan ini kembali menemui sentuhannya semula dalam usaha membantu kelab Catalan itu memenangi kejuaraan La Liga pertama sejak 2019.Ansu Fati turut menjaringkan pertamanya sejak Oktober lalu diikuti jaringan Ferran Torres bagi memberi kemenangan selesa kepada skuad bimbingan Xavi Hernandez itu.Pada perlawanan tersebut, Lewandwski berjaya memecahkan kebuntuan pada minit ke-20 yang juga merupakan gol pertama dalam empat perlawanan.Gol tersebut merupakan jaringan ke-27 pemain itu dalam semua kejohanan.Ansu Fati menambah derita Elche dengan gol kedua pada minit ke-55 perlawanan bagi menjadikan kedudukan 2-0.Lewandowski kembali mengegarkan jaring dengan gol ketiga, sebelum Ferran Torres menyempurnakan malam gemilang buat Barcelona dengan gol keempat."kami menanti keputusan perlawanan Real Madrid esok. Sekiranya kami menang pada perlawanan akan datang, kami akan menjadi juara", jelas Eric Garcia, pemain Barcelona kepada Movistar.Pada perlawanan tersebut, jurulatih Barcelona, Xavi mengambil peluang melakukan eksperimen dan perubahan posisi pemain melibatkan Sergio Busquet dan Eric Garcia.Sementara itu, Xavi ternyata berpuas hati dengan persembahan yang ditunjukkan oleh Lewandowski dan beberapa pemain yang bekerja keras bagi memastikan kemenangan Barcelona."Saya gembira dengan prestasi Ferran, Ansu. mereka berhak raikan kemenangan ini", jelas Xavi kepada Movistar-AFP

(Penyerang Barcelona, Robert Lewandowski mraikkan jaringan bersama rakansepasukan/FOTO AFP)


Petra Kvitova julang kejuaraan WTA ke-30

(Petra Kvitova dan trofi kejuaraanya di Terbuka Miami / AFP)

MIAMI GARDENS, 2 April- Petra Kvitova memanfaatkan segala pengalamannya untuk merangkul kejuaraan perseorangan WTA ke-30 dengan kemenangan straight set ke atas Elena Rybakina pada Sabtu di pentas akhir Terbuka Miami.Kvitova dari Czech, berada di perlawanan akhir Terbuka Miami pertamanya pada usia 33 tahun, menang 7-6 (16/14) 6-2 pada aksi yang berlangsung di Stadium Hard Rock.Kemenangan itu sekali gus mengembalikan juara Wimbledon dua kali itu ke kelompok ranking 10 teratas dunia.Sementara itu Rybakina mara ke final dengan kemenangan berturut-turut 13 perlawanan selepas memenangi gelaran di Indian Wells dan sedang mencari "Sunshine Double" yang jarang berlaku dalam kedua-dua acara WTA 1000.Rybakina adalah sebahagian daripada generasi baharu yang berbakat dalam Jelajah WTA, bersama-sama dengan pemain nombor satu dunia, Iga Swiatek dari Poland dan Aryna Sabalenka dari Belarus."Saya fikir ia telah memainkan peranan yang baik dalam fikiran saya. Saya telah bermain begitu banyak perlawanan akhir. Saya tahu saya boleh bermain dengan baik di final, tidak kira siapa yang saya hadapi. Jadi secara mental, itu penting bagi saya untuk mengetahuinya," kata Kvitova.“Sudah tentu ini sangat bermakna, pada usia saya saya masih boleh memenangi kejohanan besar, yang muda akan datang sepanjang masa, sukar untuk berdepan dengan mereka sepanjang masa, ia sangat memenatkan,” tambah pemain Czech itu.Kvitova memenangi 78% mata servisnya (52 daripada 67) dan menamatkan dengan 29 pemenang kepada 14 'unforced errors'.Rybakina merembat 12 ace dalam perlawanan itu dan menjadi pemain pertama sejak Serena Williams di Wimbledon 2016 yang mencecah 10 atau lebih ace dalam enam perlawanan berturut-turut dalam satu kejohanan.Rybakina yang berasal dari Moscow berkata walaupun kecewa dia sangat gembira dengan gelaran di Indian Wells dan naib juara dalam acara "Sunshine Swing.""Ia benar-benar sukar pada set pertama dan saya fikir ia membuat perbezaan besar pada permulaan set kedua," katanya."Selepas begitu banyak perlawanan, saya berasa yakin, ia hanya mengenai persediaan yang baik sekarang (untuk tanah liat)...teruskan berjuang, perbaiki teknik, fizikal dan semua aspek permainan saya," katanya.Perlawanan akhir ATP pada Ahad bakal menampilkan pemain Russia Daniil Medvedev menentang Jannik Sinner dari Itali, yang menewaskan Carlos Alcaraz di separuh akhir pada Jumaat.-AFP

(Petra Kvitova (KANAN) bersalaman dengan Elena Rybakina sejurusberakhirnya perlawanan akhir Terbuka Miami pada Sabtu / AFP )


Liga Super: Reis selamatkan maruah Kedah di Kuantan

(Foto FB Kedah Darul Aman FC)

KUALA LUMPUR, 2 April- Jaringan pada masa kecederaan oleh pemain gantian, Jonathan Reis menyelamatkan Kedah Darul Aman FC daripada pulang tanpa sebarang mata selepas mengikat Sri Pahang FC, 1-1, di Stadium Darul Makmur, Kuantan, pada aksi Liga Super 2023, pada Sabtu.Walaupun menguasai separuh masa pertama, Kedah jelas buntu menembusi kubu pertahanan tuan rumah, dengan peluang terbaik mereka hadir pada minit ke-20 menerusi percubaan dari luar kotak penalti pemain tengah Tajikistan, Amirbek Juraboev, yang tersasar di sebelah kiri gawang Sri Pahang.Sri Pahang yang berjaya menyerap tekanan demi tekanan daripada Kedah hampir menjaringkan gol pendahuluan namun sepakan voli penyerang dari Brazil, Lucas Silva dinafikan penjaga gol Kedah, Kalamullah Al-Hafiz Mat Rowi, tiga minit sebelum babak pertama tamat.

(Reis selamatkan maruah Kedah di Kuantan/Foto FB Kedah Darul Aman FC)

Bersambung babak kedua, tuan rumah yang meningkatkan tempo permainan dihadiahkan sepakan penalti selepas sepakan penyerang Kpah Sherman terkena tangan pertahanan lawan, Muhammad Ariff Farhan Md Isa, pada minit ke-60.

Peluang tersebut tidak disia-siakan tonggak tengah dari Argentina, Stefano Brundo untuk membuka tirai jaringan ‘Tok Gajah’ pada minit ke-62.

Sri Pahang berpeluang menambah gol kedua selepas Mohd Aiman Afif Md Afizul menolak Sherman di dalam kotak penalti namun sepakan diambil Silva melewati palang gol pada minit ke-86 sebelum rembatan kencang Reis pada minit ketiga masa kecederaan memastikan kedua-dua pasukan berkongsi satu mata.

Dalam pada itu, di Stadium Tuanku Abdul Rahman, Paroi, Seremban, pasukan Negeri Sembilan FC meraih kemenangan kedua berturut-turut musim ini apabila mengalahkan pasukan tercorot, Kelantan FC, 4-2.Jaringan dari luar kotak penalti oleh tonggak pertahanan, Mahalli Jasuli meletakkan skuad ‘Hobin Jang Hobin’di depan pada minit ke-16 sebelum pelawat bangkit menyamakan kedudukan menerusi penyerang Ismaheel Akinade yang tenang menyempurnakan sepakan penalti pada minit ke-36.

(Pemain Negeri Sembilan Mahali Jasuli (tengah) mengawal bola ketika menentang pasukan Kelantan FC pada perlawanan Liga Super di Stadium Tuanku Abdul Rahman, Paroi, malam tadi/Foto Bernama)

Bagaimanapun, kedudukan tersebut tidak kekal lama apabila tuan rumah hanya memerlukan dua minit untuk kembali di depan menerusi tandukan pemain pertahanan dari Perancis, Herold Goulon.Akinade kemudian menanduk masuk jaringan keduanya untuk mengikat kedudukan 2-2 tujuh minit selepas babak kedua bersambung, namun bola tolakan Shahrel Fikri pada minit ke-75 kembali memberi kelebihan kepada pasukan bimbingan K. Devan.Penyerang import dari Brazil, Anselmo Arruda Da Silva melebarkan kedudukan dengan menjaringkan gol keempat Negeri Sembilan, sekali gus melengkapkan kemenangan mereka pada minit ke-88.Sementara itu, di Stadium Negeri, Kuching, Kuching City FC mengalami kekalahan kelima beturut-turut selepas tewas 1-0 kepada PDRM FC, hasil jaringan penyerang kacukan Jepun-Brazil, Bruno Suzuki, pada minit ke-73.-BERNAMA


Hannah Yeoh jadi penyampai berita Stadium RTM

KUALA LUMPUR, 1 April- Edisi sulung Stadium RTM malam ini menampilkan kemunculan eksklusif Menteri Belia dan Sukan, Hannah Yeoh sebagai penyampai berita sukan siaran Berita Perdana.Hannah yang tampil dengan blazer berwarna merah kelihatan tidak kekok malah tampil bersahaja ketika mengemudi segmen yang memaparkan perkembangan sukan tempatan dan antarabangsa selama lebih empat minit itu..Menerusi hantaran di Instagramnya, beliau berkongsi videonya membaca perkembangan sukan, antaranya paparan mengenai penyertaan Malaysia di Sukan SEA diikuti proses penurapan Litar Antarabangsa Sepang serta prestasi Harimau Malaya yang mencatat dua kemenangan dengan menumpaskan Turkmenistan 1-0 dan Hong Kong 2-0 pada aksi persahabatan antarabangsa Tier 1, baru-baru ini."Maafkan saya, jika tidak sempurna."Menjadi pembaca berita merupakan impian saya sejak di bangku sekolah lagi.

(Hannah tampil dengan blazer berwarna merah Edisi sulung Stadium RTM malam ini)

"Sempena ulangtahun RTM yang ke-77 saya diberi peluang ini untuk menyampaikan segmen sukan," katanya menerusi hantaran berkenaan.Di penghujung siaran, Yeoh turut mengambil kesempatan mengucapkan selamat ulang tahun ke-77 kepada RTM sebelum mengakhiri segmen dengan mengungkapkan 'Teman Setia Anda'.Menerusi satu lagi hantaran lain di Instagram, beliau turut memuat naik gambar wajahnya serta pembaca berita RTM lain beserta kapsyen “bucket list”."Terima kasih @beritaRTM atas keyakinan yang diberi kepada saya sebagai penyampai pertama untuk segmen ini,” katanya ketika mempromosi Stadium RTM, 30 mac lalu.Yeoh membuat penampilan sebanyak dua kali dalam segmen Stadium RTM dan akan kembali bersiaran esok (2 April).Stadium RTM merupakan salah satu slot baharu dalam Berita Perdana yang tampil dengan wajah baharu bermula hari ini menerusi pendekatan skrip lebih ringkas, penyampaian yang dinamik manakala durasi pula dipendekkan daripada sejam kepada 30 minit bersempena ulang tahun ke-77 RTM.


Tenis Terbuka Miami: Sinner tewaskan Alcaraz

MIAMI GARDENS, 1 April- Pemain Itali dan pilihan kesepuluh kejohanan, Jannik Sinner mengakhiri cabaran pemain nombor satu dunia, Carlos Alcaraz 6-7 (4/7), 6-4, 6-2 pada perlawanan separuh akhir terbuka Miami.Sinner bakal bertemu pemain Rusia, Daniil Medvedev pada perlawanan akhir Ahad sementara Alcaraz kehilangan ranking pemain nombor satu dunia kepada Novak Djokovic.Malang berganda buat Alcaraz selepas dia bergelut dengan kekejangan kaki pada set ketiga.Pemain Sepanyol itu gagal mengulangi momentum seperti set pertama selepas Sinner bangkit pada set ketiga.Pada set keempat, Sinner terus menunjukkan penguasaannya bagi mengakhiri rekod 21 kemenangan Alcaraz.Sementara itu, Medvedev meraih perlawanan akhir kelima berturut-turut setelah menang ke atas rakan senegaranya, Karen Khachanov 7-6 (7/5), 3-6, 6-3.Bertemu dengan rakan semasa kecilnya, Medvedev dilihat bergelut bagi memberi persembahan terbaik menentang Khachanov.Pada perlawanan tersebut, kedua-dua pemain memberi persembahan menghiburkan para penonton dengan stroke dan servis padu masing-masing.Medvedev memenangi 82% (14 daripada 17) mata servis pertamanya pada set terakhir dan lega kerana telah menewaskan pemain yang tahu permainannya dengan baik.“Pada pendapat saya, ia adalah perlawanan terbaik,” kata Medvedev. "Dalam set kedua, permainan saya agak teruk dan dia memenangi set itu. Pada set ketiga, saya berjaya mengatasi Karen. Ia adalah satu permainan yang sukar", kata Medvedev.Walaupun sedar bahawa ujian yang sangat sukar menanti di final, pemain Rusia itu berkata dia mampu menewaskan mana-mana pemain dalam jelajah itu."Saya perlu percaya pada diri sendiri. Saya tahu saya mampu memenangi gelaran besar. Saya tahu saya boleh bermain dengan baik dan menewaskan sesiapa sahaja," kata Medvedev.-AFP

(Pemain Tenis Itali, Jannik Sinner/FOTO AFP)


Terbuka Texas: Patrick Rodgers laung amaran

HOUSTON, 1 April- Patrick Rodgers membenam lima birdie daripada enam lubang terakhirnya untuk mencatat lima bawah par 67 pada Jumaat untuk mendahului tiga pukulan di Jelajah PGA Terbuka Texas.Memasuki hari kedua di TPC San Antonio, Rodgers menamatkan hari yang panjang di mana dia bermain 23 lubang selepas bermula lewat gara-gara cuaca yang tidak mengizinkan.Dia melengkapkan pusingan pertama 66 pada pagi Jumaat untuk meletakkan dua pukulan di belakang pemain Kanada Corey Conners.Selepas dua birdie pada pusingan kedua dan ketiga pada pusingan kedua, Rodgers bangkit daripada bogey pada tempat keenam dan ke-10 dengan birdie pada 13, 14, 16, 17 dan 18.Jika dia dapat mengekalkan kedudukannya pada hujung minggu ini, Rodgers bakal meriah gelaran Jelajah sulungnya beserta dengan tiket ke Masters minggu depan, kejohanan utama pertama tahun ini di Augusta National.“Ia sesuatu yang saya impikan selalu,” kata Rodgers. "Itu sebab saya berada di sini."Saya suka pekerjaan ini kerana saya suka bersaing dan saya melakukan yang terbaik untuk memenangi kejohanan golf setiap kali saya bermain. Saya teruja untuk peluang itu. Ini, seperti yang saya katakan, mengapa saya bermain. Ia akan menjadi benar-benar menyeronokkan beberapa hari akan datang."Jumlah 11 bawah par 133 yang dilakukan Rodgers meletakkannya tiga pukulan di hadapan Conners, juara Terbuka Texas 2019.Michael Thompson dari Amerika Syarikat berada di tempat ketiga selepas melakukan 68 pukulan untuk tujuh bawah par 137.Selepas kabus menangguhkan permulaan pusingan pertama Khamis selama lebih tiga jam, pusingan kedua dijangka tamat pada pagi Sabtu.-AFP


Pengadil dilarang hentikan perlawanan untuk pemain berbuka puasa

PARIS, 1 April- Persekutuan Bolasepak Perancis (FFF) memberitahu pengadil bahawa mereka tidak boleh menghentikan perlawanan bagi membolehkan pemain beragama Islam berbuka puasa sepanjang bulan Ramadan.Tidak seperti Liga Perdana Inggeris yang membenarkan tindakan itu, namun amalan itu tidak mematuhi peraturan ditetapkan FFF, lapor beberapa agensi media selepas badan induk berkenaan menghantar emel kepada pengadil, kelmarin.Menurut laporan, badan induk itu mendapati perlawanan akan terganggu sekiranya pengadil memberhentikan perlawanan untuk pemain berbuka puasa."Ideanya adalah ada masa untuk segala-galanya. Masa untuk bersukan, masa untuk mengamalkan agama masing-masing," kata Ketua Suruhanjaya Pengadil FFF, Eric Borghini kepada AFP.Dia, berkata persekutuan juga menyedari beberapa perlawanan peringkat amatur dihentikan untuk membolehkan pemain yang berpuasa untuk berbuka.Katanya, perkara berkenaan tidak dibenarkan dalam peraturan sambil menekankan bahawa ia termasuk menghormati prinsip sekularisme dalam bola sepak.Bola sepak Inggeris mengambil keputusan sebaliknya apabila membenarkan perlawanan dihentikan seketika pada bulan Ramadan, di mana umat Islam menahan diri daripada makan dan minum bermula dari matahari terbit hingga terbenam. - AFP

(Pemain bola sepak Muslim Maghribi juga bermain liga Bola Sepak Perancis/ AFP)


Kvaratskhelia: Dari budak kampung ke bintang Napoli

TBLLISI, 1 April-Khvicha Kvaratskhelia mula bermain bola sepak dengan berkaki ayam di sebatang sungai di pedalaman Georgia, namun dia kini menjadi antara prospek terhangat dunia bola sepak kini.Kvaratskhelia mengikuti jejak langkah bapanya yang juga seorang bekas pemain bola sepak menghabiskan masa di Akademi bola sepak Dinamo Tbilisi sejak berusia 11 tahun.Mengimbas kembali kenangan ketika Kvaratskhelia membesar dan berlatih di akdemi berkenaan, Penasihat kepada Presiden kelab Dinamo Tbilisi, Levan Salukvade tidak menyangka Kvaratskhelia bakal bergelar pemain ternama suatu hari nanti."Tiada siapa yang menyangka budak kurus itu akan menjadi bintang", kata Salukvade.Kvaratskhelia memulakan karier remajanya di salah sebuah kelab terkemuka di Georgia pada usia 16 tahun. namun, pengurusan kelab bimbang dengan keadaan fizikal Kvaratskhelia yang disifatkan tidak cergas untuk bermain dengan skuad utama."Presiden kelab semasa itu mencadangkan agar Kvaratskhelia perku diberi masa beberapa tahun sebelum diserapkan ke skuad utama. Namun, saya berkata dalam tempoh dua tahun, Kvaratskhelia mungkin sudah bermain untuk pasukan seperti Real Madrid atau Liverpool", kata Salukvade lagi.Kini, Kvaratskhelia bergelar bintang dunia setaraf legenda Napoli, Diego Maradona menyebabkan peminat kelab berkenaan memanggilnya sebagai "Kvaradona".Ketika zaman kanak-kanaknya, Kvaratskhelia dikenali sebagai pemalu, berdisiplin dan budak lelaki yang sangat meminati bola sepak."Ketika zaman kanak-kanaknya, Kvaratskhelia menumpukan perhatiannya kepada bola sepak, sehingga kini, ia bukan sekadar kerjaya kepadanya", jelas Salukvade.Ketua pencari bakat kelab Dinamo Tbilisi, Teimuraz Ugrekhelidze menggambarkan Kvaratskhelia sebagai seorang kanak-kanak yang mempunyai bakat terutamanya kemahiran bermain dan kepantasan yang dimilikinya."Dia tidak pernah ponteng latihan. Kvaratskhelia merupakan contoh kepada rakan sepasukan. Seorang yang mempunyai keazaman bagi memberikan segalanya yang terbaik untuk menang", Kata Ugrekhelidze.-Bintang yang bersinar-Penulis biografi, Giorgi Kekelidze berkata bakat yang dimiliki Kvaratskhelia berasal daripada cintakan bola sepak yang berakar dalam keluarganya dan kampungnya di barat Georgia.Dalam setiap temubualnya, pemain Napoli itu sentiasa memberikan penghargaan kepada keluarganya atas pencapaiannya." Datuk dan bapa Kvaratskhelia merupakan pemain bola sepak yang berjaya, manakala ibunya, Dunia merupakan pencinta bola sepak", kata Giorgi.- 'Soviet Brazilians' -Sementara itu, Tokoh sejarahwan bola sepak Georgia, Tengiz Pachkoria yang mengikuti karier Kvaratskhelia sejak daripada kanak-kanak berkata tradisi bola sepak di negara berkenaan banyak membentuk pemain itu menjadi pemain bola sepak.Ketika zaman keemasan bola sepak Georgia yang berlangsung dari 1960 sehingga 1980-an, Media di Eropah menggelarkan pemain bola sepak Georgia sebagai Soviet Brazil."Pemain bola sepak Georgia dikenali dengan gaya permainan yang penuh keindahan dan kesenian bola sepak. Gaya tersebut mempengaruhi gaya permainan Kvaratskhelia kini," katanya mengakhiri perbualan-AFP.

(Pemain Napoli, Khvicha Kvaratskhelia sedang menjalani latihan/FOTO AFP)


Ligue1: Marseille terlepas peluang tekan PSG

PARIS, 1 April-Marseille terlepas peluang bagi memberi tekanan kepada pendahulu liga, Paris Saint-Germain selepas hanya mampu seri 1-1 oleh Montpellier di gelangang sendiri.Skuad kendalian Igor Tudor yang berada di kedudukan kedua liga mampu mengurangkan defisit empat mata ke atas PSG sekiranya memenangi perlawanan menentang Lyon pada Ahad.Namun, kedudukan kedua dihuni Marseille ketika ini bakal berubah sekiranya pasukan di tangga ketiga,Lens menang ke atas Rennes pada perlawanan yang bakal belangsung pada Sabtu."Kami tidak cukup bagus untuk menang", akui Tudor."Rehat perlawanan antarabangsa memberi kesan kepada pasukan. Pemain letih dan terkesan daripada sudut mental dan fizikal", tambah Tudor.Kami hanya ada satu sesi latihan bersama, dan kami tahu ia agak sukar buat pasukan", jelas Tudor.Dalam perlawanan semalam, Montpellier terlebih dahulu di depan selepas Arnaud Nordin menyudahkan serangan balas pasukan berkenaan hasil hantaran Wahbi Kazri pada minit ke-12.Tersentak jaringan itu, Marseille memperkemaskan serangan dan akhirnya berjaya mendapatkan jaringan penyamaan hasil sepakan penalti pada minit 44 separuh masa pertama yang disempurnakan Matteo Guendouzi setelah bola terkena tangan pemain Montpellier.Bersambung separuh masa kedua, Montpellier menggandakan asakan hingga menyebabkan Marseille tenggelam punca.Usaha Montpellier itu hampir membuahkan hasil apabila sepakan Wahbi Kazri berjaya diselamatkan penjaga gol Marseille, Ruben Blanco.Marseille kembali mendominasi permainan pada minit-minit akhir perlawanan gagal menembusi pertahanan Montpellier sekali gus merencat harapan pasukan tersebut bagi memenangi kejuaraan liga yang pertama selepas kali terakhir melakukannya pada 2010-AFP

(Aksi pasukan Marseille ketika bertemu Montpellier pada Liga Perancis/FOTO AFP)


Gelaran Raja Lembah Klang milik Selangor FC

CHERAS, 1 April - Gelaran Raja Lembah Klang menjadi milik Selangor FC apabila berjaya menewaskan musuh setempat, Kuala Lumpur City FC 3-1 dalam aksi Liga Super di Stadium Bola Sepak Kuala Lumpur, di sini.Dua jaringan penalti pada babak kedua dan satu lagi jaringan di separuh masa kedua memastikan tiga mata menjadi milik Selangor yang bangkit selepas ketinggalan sekaligus memadam kekecewaan tewas besar dalam perlawanan sebelum ini.Penyerang Selangor, Ayron Del Valle menjaringkan dua gol untuk gol keempat peribadinya bersama Gergasi Merah manakala pemain sayap lincah Faisal Halim akhirnya membuka akaun jaringan bersama Selangor menerusi sepakan penalti pada babak pertama.Kedudukan 3-1 kekal sehingga tamat perlawanan dan anak-anak buah Tan Cheng Hoe kembali ke landasan kemenangan dan naik ke tangga ketiga liga dan terikat 13 mata dengan Sabah yang tewas di Iskandar Puteri.

KL City pula masih tercari-cari kemenangan pertama dan jatuh ke tangga ke-12 liga dengan hanya tiga mata dari empat perlawanan dan terpaksa menerima hakikat Selangor adalah Raja Lembah Klang.


Liga Super: Harimau selatan mengaum atasi sang badak

KUALA LUMPUR, 1 April - Juara bertahan Liga Super Johor Darul Ta’zim (JDT), mengukuhkan cengkaman di persada liga dengan membenam pencabar terdekat Sabah FC 4-0, di Stadium Sultan Ibrahim, Iskandar Puteri, malam tadi.JDT yang jelas mendominasi perlawanan sebaik sepak mula, memperoleh jaringan pertama menerusi pemain sayap sensasi Arif Aiman Mohd Hanapi, yang memanfaatkan lorongan dari sebelah kiri penyerang dari Argentina Fernando Martin Forestieri, sebelum melepaskan sepakan kaki kanan untuk menewaskan penjaga gol berpengalaman Khairul Fahmi Che Mat pada minit ke-20.Serangan bertali arus ke kubu Sang Badak oleh Harimau Selatan, berjaya membuahkan hasil apabila pemain import dari Sepanyol Juan Muniz Gallego, menggandakan jaringan tuan rumah menerusi lencongan kaki kiri yang cantik dari luar kotak penalti, enam minit sebelum babak pertama tamat.Walaupun Sabah berjaya mengimbangi perlawanan pada separuh masa kedua, namun pasukan bimbingan Datuk Ong Kim Swee tetap buntu untuk menembusi kubu pertahanan JDT, yang dikawal rapi oleh ketua pasukan Jordi Amat.Sebaliknya, JDT kembali mengaum pada 10 minit terakhir perlawanan, apabila Muhammad Syahmi Safari melepaskan rembatan kaki kanan untuk jaringan ketiga pasukannya pada minit ke-81, disusuli jaringan Forestieri yang menolak masuk hantaran pemain pertahanan kiri Lavere Corbin Ong pada minit ke-89, sekali gus menoktahkan kemenangan keenam liga berturut-turut mereka dan mencalar rekod bersih Sabah yang mengalami kekalahan pertama musim ini.

Sementara itu, aksi derbi Lembah Klang di Stadium Bola Sepak Kuala Lumpur di Cheras, menyaksikan Selangor FC bangkit dari ketinggalan untuk meranapkan impian Kuala Lumpur (KL) City FC memburu kemenangan sulung saingan Liga Super, selepas menewaskan musuh setempat mereka 3-1.

(Pemain JDT Arif Aiman Mohd Hanapi (tengah) meraikan jaringan bersama rakan-rakanketika menentang Sabah FC pada perlawanan Liga Super di Stadium Sultan Ibrahim, semalam)

KL City terlebih dahulu membuka jaringan menerusi sepakan padu dari luar kotak penalti pemain import Ivory Coast Kipre Tchetche, pada minit ke-24 sebelum Selangor memanfaatkan dua jaringan penalti menerusi pemain import Colombia Ayron Del Valle Rodriguez dan Mohamad Faisal Abdul Halim, masing-masing pada minit ke-32 dan ke-41 untuk memimpin perlawanan menuju ke bilik persalinan.Rodriguez kemudian menambah keceriaan buat Selangor, apabila menyumbat gol kedua peribadi dan ketiga pasukannya pada minit ke-54, bagi memastikan gelaran ‘Raja Lembah Klang’ sah menjadi milik Selangor.Dalam pada itu, Terengganu FC berjaya meraih tiga mata penuh selepas menang tipis 2-1 ke atas Kelantan United FC, di Stadium Sultan Mizan Zainal Abidin, Kuala Nerus, malam ini.Pemain naturalisasi Liridon Krasniqi, tidak menunggu lama untuk meletakkan tuan rumah di depan menerusi rembatan dari dalam kotak penalti pada minit keenam, dan giliran awang import dari Ghana Jordan Mintah, meledak gol kedua TFC pada minit ke-28 manakala tonggak tengah dari Filipina Jose Porteria, menjaringkan gola sagu hati pelawat pada minit ke-76.Di Stadium Bandaraya, Pulau Pinang, Penang FC merekodkan kemenangan sulung musim ini, dengan menundukkan Perak FC 3-1.Pemain import dari Lubnan Soony Saad, tidak menunggu lama untuk menggamatkan penyokong tuan rumah menerusi gol pendahuluan pada minit keenam, manakala Nik Akif Syahiran Nik Mat pula menyumbang jaringan kedua pasukan pada minit ke-37.Pemain import dari Korea Selatan Seo Seon-ung, merapatkan jurang pelawat dengan tuan rumah dengan menjaringkan gol pada minit ke-71, sebelum penyerang Brazil mematikan sisa kebangkitan Perak dengan jaringan pada minit ke-83. - BERNAMA


Hannah Yeoh jumpa Zii Jia minggu depan

KUALA LUMPUR, 31 Mac - Menteri Belia dan Sukan Hannah Yeoh akan mengadakan pertemuan dengan jaguh perseorangan lelaki profesional negara Lee Zii Jia pada minggu depan.Bercakap kepada Bernama, Yeoh berkata beliau akan mendengar segala permasalahan dihadapi pemain keempat dunia itu dalam perjumpaan tersebut.“Saya kena jumpa dia dahulu untuk dengar masalah dia…mungkin Zii Jia tak nak masuk BAM (Persatuan Badminton Malaysia) kita tidak tahu,” katanya selepas menghadiri majlis berbuka puasa anjuran Persatuan Hoki Dalam Air Malaysia di sini, hari ini.Yeoh berkata beliau akan mengumumkan perkembangan lanjut kepada umum selepas berjumpa dengan Zii Jia.Sebelum ini, media melaporkan Yeoh mahu mengadakan pertemuan empat mata dengan pemain berusia 25 tahun itu sebaik Zii Jia pulang daripada siri kejohanan di Eropah bagi membantunya susulan prestasi tidak menentu sejak kebelakangan ini.Spekulasi kepulangan pemain kelahiran Kedah ke BAM juga bertiup kencang selepas juara All England 2021 itu bertemu dengan Presiden BAM Tan Sri Mohamad Norza Zakaria sebanyak dua kali sebelum ini. - BERNAMA